title: Falcon 9 laukaisu 29

text: Falcon 9 laukaisu 29 (myös Iridium-1 tai Iridium Flight 1) oli SpaceX:n Falcon 9 Full Thrust -kantoraketin laukaisu, joka vei kymmenen Iridium NEXT -tietoliikennesatelliittia matalalle Maan kiertoradalle 14. tammikuuta 2017. Falcon 9 -raketin ensimmäinen vaihe teki lennon yhteydessä onnistuneen laskeutumisen laukaisualustasta etelään odottaneelle ASDS-lautalle "Just Read The Instructions".


title: BMW 2-sarja (F22)

text: BMW F22 (coupé) ja F23 (cabriolet) ovat BMW:n vuodesta 2013 lähtien valmistamia keskiluokan automalleja, jotka ovat 1-sarjalaisen (F20) coupé- ja cabriolet-koriset versiot. F22- ja F33-mallit korvasivat aiemman E87-mallin coupén ja cabrioletin.


title: BMW 2-sarja (F22)

text: BMW 2-sarjan coupé esiteltiin Detroitin autonäyttelyssä tammikuussa 2014, cabriolet myöhemmin saman vuoden syksynä.


title: BMW 2-sarja (F22)

text:
Kesällä 2017 2-sarjaa uudistettiin kevyesti. Ulkopuoliset muutokset olivat pieniä, mutta ohjaamossa kojelauta uudistui täysin.
2-sarjan urheilumalli M2 esiteltiin tammikuussa 2016 Detroitin autonäyttelyssä. Siinä on 3,0-litrainen kuusisylinterinen moottori, jonka teho on 370 hevosvoimaa. Lisävarusteena on valittavissa seitsenportainen M DCT -kaksoiskytkinvaihteisto.


title: BMW 2-sarja (F22)

text: Keväällä 2018 esiteltiin M2 Competition, jossa moottorin teho on nostettu 410 hevosvoimaan.


title: Arrajoen kartano

text: Arrajoen kartano (kutsuttu myös Jokelan kartanoksi) on Nastolassa Arrajoen kylässä sijainnut kartano josta nykyisin on jäljellä lähinnä kartanopuisto.


title: Arrajoen kartano

text:
Arrajoen kartano syntyi kolmekymmnenvuotisen sodan jälkeen 1651 Hans Brehmenin leskelle Elisabeth von Wulfenille annetulla läänityksellä. 1600-luvun lopulla siitä tuli reduktioiden jälkeen sotilasvirkatalo jossa asuivat muun muassa kapteeni Kristoffer von Kothen ja kenraali Carl Henrik Sprengport. Von Kothen rakensi Arrajoelle vesimyllyn ja samoihin aikoihin kartanoon perustettiin ensimmäiset torpat. Kartanoa alettiin von Kothenin aikana kutsua Jokelan kartanoksi ja tämä nimi oli käytössä aina 1870-luvulle saakka. Pikku vihan jälkeen kartanoon asettui asumaan everstiluutnantti Lorenz Glansenstierna joka osti kartanon augmentteineen perintötilaksi. Hänen jälkeensä kartanon omistivat poika Lars Glansenstierna ja hänen puolisonsa kreivitär Sophie Creutz. Glansenstiernojen aikana kartanoon rakennettiin Immilän kosken varrelle vesisaha jolle myönnettiin kauppaoikeudet 1775. Lars Glansenstierna joutui Göran Magnus Sprengtportenin kannattajana pakenemaan Venäjälle ja hänen omaisuutensa takavarikoitiin vuonna 1790. Sophie Creutz sai kuitenkin ostettua kartanon takaisin suvulle bulvaanin avulla. Hän omisti kartanon vuoteen 1824 saakka yhdessä poikansa everstiluutnantti Gustav Magnus Glansenstiernan kanssa.
Kartano periytyi sittemmin Gustav Magnus Glansenstiernan pojalta Hjalmar Glansenstiernalta jälkimmäisen tyttärenpojalle Rabbe Vladimir Wredelle. Wreden kuoltua 1903 lapsettomana kartanon perivät kahdeksan hänen sisarustaan ja näistä metsähallituksen ylijohtajana toiminut Carl Ernst Wrede osti kartanon vuonna 1911 sisariltaan. Kartanoon rakennettiin 1880-luvlla uusi saha ja vuonna 1904 valmistui kartanon myllyn yhteyteen Nastolan ensimmäinen sähkölaitos joka toimitti sähköä kartanon lisäksi Immilän kylään. Kartanossa oli myös oma meijeri jossa valmistettiin juustoa. Kartanon vuonna 1859 valmistuneen suuren päakennuksen oli suunnitellut lääninarkkitehti C. A. Edelfelt.


title: Arrajoen kartano

text: Arrajoen kartanoon kuului 1800-luvulla koko Arrajoen kylä, Aakalan tila Immilästä ja Säyhteen kylä Iitin puolella. 1870-luvulta alkaen kartanon torppia alettiin lakkauttaa ja niiden pellot otettiin kartanon omaan hoitoon. Vuonna 1915 kartanon pinta-ala oli 4 246 hehtaaria. Carl Ernst Wrede myi vuonna 1917 Säyhteen kylän Iitin kunnalle jotta kylän maat voitiin jakaa torppareille ja lampuoteille. Kartanon omistukseen kuuluivat myös Mankalan kosket joiden rannalla kartanolla oli kalamaja. Nämä Wrede myi myös pian tämän jälkeen. Suomen sisällissodan aikana kartano menetti huhtikuussa 1918 viljavarastonsa, suuren osan karjaansa ja paljon irtaimistoa punaisten takavarikoissa.


title: Arrajoen kartano

text: Talvisodan aikana kartanossa oli sijoitettuna Helsingistä evakkoon siirretty Lastenlinnan sairaala. Kartanon päärakennus paloi 1948 ja sen paikalle suunnitteli arkkitehti, vapaaherra Marius af Schulten ruusutarhan. Kartanon maat jaettiin tämän jälkeen 1949–1950.


title: Arrajoen kartano

text: Kartanosta on nykyisin jäljellä Glansenstiernojen ajoilta periytyvä kartanopuisto. Rakennuksista on jäljellä 1920-luvulla rakennettu Marius af Schultenin suunnittelema siipirakennus ja joukko 1800-luvulla rakennettuja talousrakennuksia.


title: Kristillinen vastakulttiliike

text: Kristillinen vastakulttiliike on valtavirran kristityistä koostuvia ryhmiä ja yksilöitä, jotka pyrkivät kumoamaan uusien uskonnollisten liikkeiden opetuksia ja osoittamaan ne harhaoppisiksi. Uusien liikkeiden vastustus alkoi 1900-luvun alussa, jolloin arvostelun kohteena olivat muun muassa Jehovan todistajat, Myöhempien Aikojen Pyhien Jeesuksen Kristuksen kirkko ja Kristillinen tiede..


title: Laudio/Llodio

text: Laudio (espanjaksi Llodio, virallisesti Laudio/Llodio) on kunta Baskimaassa Espanjassa. Laudion väkiluku on noin 18 000 (2016).


title: Laudio/Llodio

text: Laudio sijaitsee 20 kilometrin päässä Bilbaosta ja 47 kilometrin päässä Vitoria-Gasteizsta.


title: Kielletty rakkaus (vuoden 1998 elokuva)

text: Kielletty rakkaus () on vuonna 1998 ensi-iltansa saanut Nick Hammin ohjaama yhdysvaltalainen romanttinen draamaelokuva, jonka pääosissa ovat Polly Walker, Frances McDormand, Vincent Perez ja Franco Nero. Elokuva perustuu irlantilaisen Kate O’Brienin romaaniin "Mary Lavelle" (1936), jonka pohjalta Ann Guedes ja Frank McGuinness sovittivat elokuvan käsikirjoituksen. Patrick Cassavetti oli elokuvan tuottajana.


title: Kielletty rakkaus (vuoden 1998 elokuva)

text: "Kielletty rakkaus" kuvattiin Espanjassa vuonna 1996. Elokuva sai ensi-iltansa Yhdysvalloissa 30. lokakuuta 1998, ja Miramax oli sen levittäjänä. Elokuvaa esitettiin Yhdysvalloissa ainoastaan kahdessa elokuvateatterissa noin kahden viikon ajan. Miramax julkaisi elokuvan Yhdysvalloissa ensi kerran DVD:lle 13. tammikuuta 2004.


title: Kielletty rakkaus (vuoden 1998 elokuva)

text: Nuori irlantilainen Mary Lavelle (Polly Walker) tulee kotiopettajattareksi varakkaan espanjalaisen Areavagan aristokraattiperheen kolmelle tyttärelle juuri ennen sisällissodan puhkeamista. Hän yrittää pysyä erossa politiikasta, jota perheessä jauhetaan laidasta toiseen, ja perheen sisäisistä asioista. Kun perheen vanhin poika Francisco (Vincent Perez), Francon ja fasismin vastustaja sekä avioliitossa oleva, tulee kotiin, Mary unohtaa kotona Irlannissa odottavan kihlattunsa ja rakastuu häneen. Sodan pauhatessa taustalla Mary päästää intohimonsa irti.


title: Anna Kristina Silahka

text: Anna Kristina Silahka (1757–1826) oli suomalainen pietisti, uskonnollinen visionääri ja saarnaaja. Hän oli keskeisessä roolissa herätysliikkeessä Kokkolan ympäristössä.


title: Rabbe Zakarias Wrede

text: Rabbe Zakarias Wrede af Elimä (27. kesäkuuta 1815 – 15. tammikuuta 1901 Värälän kartano, Elimäki) oli suomalainen metsähallituksen ylijohtaja.


title: Rabbe Zakarias Wrede

text: Wreden vanhemmat olivat Otto Rabbe Wrede (1783–1842) ja Johanna Ulrika Aminoff (1789–1848). Wrede kävi Haminan kadettikoulun 1830–1836. Hän palveli sitten vänrikkinä ja aliluutnanttina Henkikaartin Suomalaisessa tarkka-ampujapataljoonassa 1836–1838. Wrede erosi armeijasta 1838.


title: Rabbe Zakarias Wrede

text: Wrede oli Mikkelin läänin lääninmetsänhoitajana 1853–1858 ja maanmittauksen ja metsänhoidon ylihallituksen apulaisjohtajana 1858–1863. Hän oli metsähallituksen ylijohtajana 1863–1870. Wrede erosi ylijohtajan virasta 1870 valtioneuvoksen arvoisena. Vuonna 1875 hän toimi Siestarjoen kivääritehtaan Kivennavan kunnassa sjainneiden metsien hoitajana.


title: Rabbe Zakarias Wrede

text: Wrede oli naimisissa 1849–1850 Ottilia Charlotta Lovisa Hornborgin (1823-1850) kanssa.


title: Niklas Appelgren

text: Niklas Appelgren (s. 24. kesäkuuta 1990 Kouvola) on suomalainen jääkiekkoilija, joka pelaa SM-liigajoukkue Porin Ässissä. Hän on pelipaikaltaan oikea laitahyökkääjä. Jatkoaika.com -sivusto mainitsee Appelgrenin isokokoiseksi voimahyökkääjäksi, joka taitaa fyysisen pelin. Appelgrenillä on kuitenkin kehitettävää kiekollisessa pelissä. Ässien urheilutoimenjohtaja Jari Korpisalon mukaan Appelgren on isokoinen maalintekijätyyppi, jonka suurimmat vahvuudet ovat maalinedustapelaamisessa.


title: Niklas Appelgren

text: Appelgren aloitti jääkiekkoilun 5-vuotiaana KooKoossa. Hän siirtyi juniorina sittemmin Kuusankosken Puhtiin. Appelgren oli kaudella 2005–2006 C-nuorten SM-karsinnoissa tehoilla 3+6=9 joukkueensa paras syöttäjä ja jakoi sisäisen pistepörssin voiton Tomi Niskasen kanssa. Kaudeksi 2006–2007 hän siirtyi Hämeenlinnan Pallokerhon B-nuoriin, jossa Appelgren voitti seuraavan kauden 2007–2008 päätteeksi Suomenmestaruuden. Kaudeksi 2010–2011 hän palasi kasvattajaseuraansa KooKoohon ja siirtyi seuran A-nuoriin. Appelgren nousi joukkueen varakapteeniksi. Hän oli A-nuorten I-divisioonan karsinnoissa KooKoon paras pistemies ja syöttäjä sekä jakoi sisäisen maalipörssin voiton Mikko Virtasen kanssa tehoilla 4+5=9. I-divisioonan runkosarjassa Appelgren oli joukkueen paras pistemies ja maalintekijä tehoilla 23+16=39, joilla hän sijoittui koko sarjan maalipörssissä neljänneksi ja pistepörssissä kuudenneksi. Appelgren debytoi kauden aikana myös KooKoon Mestis-joukkueessa, jossa hän pelasi viisi runkosarjaottelua tehden yhden syöttöpisteen.


title: Niklas Appelgren

text: Huhtikuussa 2011 Appelgren teki KooKoon kanssa kaksivuotisen Mestis-sopimuksen. Kausi 2011–2012 oli hänelle varsinainen tulokaskausi sarjassa. Appelgren teki 35 runkosarjaottelussa tehot 4+3=7 ja seitsemässä playoff-ottelussa yhden maalin. Hän voitti kauden päätteeksi Mestis-pronssia. Appelgren pelasi kauden aikana miesten pelejä myös kolmen Suomi-sarjaottelun verran KooKoo-65:ssa tehopistein 4+1=5. Kaudella 2012–2013 hän jäi KooKoon Mestis-joukkueessa pieneen rooliin ja pelasi 19 runkosarjaottelua ilman tehopisteitä. Appelgren pelasi ison osan kaudestaan myös lainalla Suomi-sarjajoukkue Kotkan Titaaneissa.


title: Niklas Appelgren

text: Kaudeksi 2013–2014 Appelgren siirtyi vuoden mittaisella sopimuksella Suomi-sarjajoukkue Imatran Ketterään. Hän nousi joukkueen varakapteeniksi ja oli tehoilla 22+24=46 Ketterän paras maalintekijä ja toiseksi paras pistemies Arttu Reposen jälkeen. Appelgren sijoittui koko Suomi-sarjan maalipörssissä neljänneksi. Kaudeksi 2014–2015 hän palasi vuoden mittaisella ja elokuun 2014 loppuun asti kestävän koeajan sisältäneellä sopimuksella KooKoohon. Appelgren sai jatkosopimuksen muutama päivä ennen koejaksonsa päättymistä. Hän voitti kauden päätteeksi Mestis-hopeaa.


title: Niklas Appelgren

text: Appelgren siirtyi kaudeksi 2015–2016 vuoden mittaisella sopimuksella Mestiksen nousijajoukkue Kokkolan Hermeksen riveihin. Hän nousi joukkueen varakapteeniksi. Appelgren oli 13 osumallaan Hermeksen kolmanneksi paras maalintekijä. Tehopisteitä kertyi kaikkiaan 19. Hän voitti myös joukkueen sisäisen tehotilaston lukemalla +5. Pudotuspeleissä Appelgren jakoi kolmella osumallaan Hermeksen sisäisen maalipörssin voiton Jussi Nättisen kanssa. Kaudella 2016–2017 hän oli joukkueen paras pistemies ja maalintekijä tehoilla 26+20=46, joilla Appelgren jakoi koko Mestiksen maalipörssin toisen sijan Kiekko-Vantaan Julius Rantaeskolan kanssa edellään vain SaPKon Jonatan Tanus sekä sijoittui pistepörssissä viidenneksi. Hänet valittiin kauden päätteeksi sarjan toiseen tähdistökentälliseen. Appelgren debytoi kauden aikana myös SM-liigassa pelattuaan kaksi ottelualainalla Hermeksen yhteistyöjoukkue Vaasan Sportissa. Hän teki liigadebyyttinsä alustavasti yhden ottelun mittaisella lainasopimuksella 14. tammikuuta 2017 Tapparaa vastaan. Appelgren sai ottelussa jääaikaa 13.39 minuuttia.


title: Niklas Appelgren

text: Kaudeksi 2017–2018 Appelgren siirtyi 1+1-vuotisella sopimuksella SM-liigajoukkue Porin Ässiin. Hän teki liigauransa avausmaalin kauden kolmannessa ja uransa viidennessä ottelussaan 13. syyskuuta 2017 Mikkelin Jukureita vastaan. Appelgrenin ensimmäinen kokonainen SM-liigakausi toi kaikkiaan 42 runkosarja- ja seitsemässä playoff-ottelussa tehot 4+7=11. Huhtikuussa 2018 Ässät käytti hänen sopimuksessaan olleen option ja teki vuoden mittaisen Appelgrenin kanssa.


title: Etelänmaratti

text: Etelänmaratti ("Asperula cynanchica") on monivuotinen matarakasvilaji, joka kasvaa Euroopassa.


title: Etelänmaratti

text: Etelänmaratti on hento- ja kaljuvartinen kohenevakasvuinen ruohokasvi. Lehdet ovat tasasoukat ja sijaitsevat varressa neljän kappaleen kiehkuroina. Kukinto on latvaviuhko. Kukat ovat nelilukuiset ja niiden terälehdet ovat ulkopuolelta vaaleanpunaiset ja sisäpuolelta valkeat.


title: Etelänmaratti

text: Lajia esiintyy suurimmassa osassa Eurooppaa lukuun ottamatta pohjoisosaa. Pohjoisimmat kasvupaikat ovat Ruotsin Gotlannissa ja Virossa. Se kasvaa Keski-Euroopassa dyyneillä ja kalkkiseutujen kuivilla niityillä.


title: Kesämalvikki

text:
Kesämalvikki ("Lavatera trimestris") on yksivuotinen malvakasvilaji, jota viljellään kesäkukkana.
Se kasvaa 15–50 senttimetriä korkeaksi. Kukat ovat suppilomaiset ja suuret, 5–6 cm leveitä. Terälehdet ovat vaaleanpunaisia, valkoisia tai liiloja, violettisuonisia. Laji muistuttaa selvästi maloppia ("Malope trifida"), jota myös viljellään yksivuotisena kesäkukkana.


title: Kesämalvikki

text: Kesämalvikki esiintyy alkuperäisenä Välimeren alueella: Etelä-Euroopassa, Pohjois-Afrikassa ja Lähi-idässä.


title: National Film Board of Canada

text: National Film Board of Canada (NFB, , suom. ”Kanadan kansallinen elokuvavirasto”) on Kanadan valtion rahoittama elokuvatuotanto- ja jakeluorganisaatio. Se on perustettu vuonna 1939, ja aloitteentekijänä ja NFB:n ensimmäisenä johtajana toimi skotlantilainen dokumenttielokuvan uranuurtaja John Grierson. NFB:n kaupallisista tavoitteista vapaat opetus- ja lyhytelokuvat ovat saaneet vuosikymmenien kuluessa runsaasti kansainvälisiä palkintoja kokeellisuudestaan, teknisistä innovaatioistaan ja omintakeisesta tyylistään. Se on tuottanut myös merkittäviä pitkiä näytelmäelokuvia. NFB:tä pidetään Kanadan tärkeimpänä elokuva-alan instituutiona ja kansainvälisesti arvostetuimpana valtiollisena elokuvatuottajana.


title: National Film Board of Canada

text: NFB:n oli tarkoitus pysyä pienenä valtion virastona, mutta sota-ajan tiedotustarve ja John Griersonin kunnianhimo laajensivat sitä aiottua merkittävämmäksi. Alkuvuosinaan toisen maailmansodan aikana NFB tuotti monia sotamoraalia kohottavia propagandaelokuvien sarjoja kuten "Canada Carries On" ja "The World in Action". Skottilainen Grierson kutsui Kanadaan muun muassa maanmiehensä Norman McLarenin, joka tuli sittemmin tunnetuksi National Film Boardille tekemistään kokeellisista animaatioelokuvista.


title: National Film Board of Canada

text: Vuoteen 1945 mennessä National Film Board of Canada oli kasvanut 787 hengen tuotantoyhtiöksi ja tuottanut viitisensataa elokuvanimikettä. Tuolloin John Grierson irtisanoutui, ja jatkajalla Ross McLeanillä oli vaikeuksia perustella suuren julkisen elokuvayhtiön toimintaa. Sitä syytettiin vasemmistosympatioista ja monopoliasemasta, joka tukahdutti Kanadan yksityisen elokuvatuotannon. Seuraava johtaja Arthur Irwin irrotti NFB:n suorasta valtionohjauksesta, ja hänen seuraajansa Albert Trueman siirsi NFB:n toiminnan pääkaupungista Ottawasta Montrealiin, mikä taltutti Quebecin provinssin siihenastista kritiikkiä NFB:n niukasta ranskankielisestä tuotannosta.


title: National Film Board of Canada

text: 1960-luvulla NFB:llä olikin merkittävä rooli Kanadan ranskankielisen elokuvan voimistumisessa. Kansainvälistä tunnettuutta saaneet ohjaajat kuten Denys Arcand ja Claude Jutra aloittivat uransa NFB:n palveluksessa. Laitoksen ensimmäinen ranskankielinen johtaja Guy Roberge jakoi vuonna 1964 NFB:n elokuvatuotannon kahtia englannin- ja ranskankielisiin toimituksiin.1970-luvulla NFB alkoi nostaa esiin myös naispuolisia elokuvantekijöitä ja perusti alueellisia tuotantostudioita Kanadan eri provinsseihin. Vuonna 2016 National Film Board of Canada ilmoitti vastedes panostavansa puolet budjetistaan naisohjaajien tuotantoihin.


title: National Film Board of Canada

text: Lyhytelokuvien lisäksi NFB aloitti pitkien näytelmäelokuvien tuotannon vuonna 1963 huolimatta keskustelusta siitä, onko se valtion laitoksen tehtävä. 1970-luvulla NFB tuotti muun muassa Claude Jutran elokuvan "Setäni Antoine" (Mon Oncle Antoine, 1971), joka on monessa äänestyksessä nostettu parhaaksi kanadalaiselokuvaksi. Denys Arcandin "Amerikan imperiumin rappio" (Le Déclin de l'empire américain, 1986) pääsi vieraskielisten elokuvien Oscar-ehdokkaaksi. NFB:n elokuvat ovat vuosikymmenten kuluessa saaneet yli 70 Oscar-ehdokkuutta ja tusinan verran Oscar-palkintoja. Vielä paremmin ne ovat menestyneet kansainvälisillä lyhytelokuva- ja animaatiofestivaaleilla.


title: National Film Board of Canada

text: 1990-luvulta lähtien NFB:n toiminta on vähitellen supistunut budjettileikkausten myötä, ja laitos on antanut tilaa yksityisen elokuvatuotantosektorin kasvulle.


title: Rikkaheliotrooppi

text: Rikkaheliotrooppi ("Heliotropium europaeum") on yksivuotinen lemmikkikasvilaji. Laji kasvaa 20–50 senttimetriä korkeaksi. Se on pystykasvuinen tai lamoava, haarova ja lyhytkarvainen ruohokasvi. Lehdet ovat soikeita ja ehyitä. Kukat ovat pienet, runsaslukuiset ja valkoteriölliset. Ne muodostavat tiheän, toispuolisen, yleensä kaksirivisen tähkäkukinnon.


title: Rikkaheliotrooppi

text: Rikkaheliotrooppi esiintyy alkuperäisenä Länsi-, Keski-, Itä- ja Etelä-Euroopassa, Pohjois-Afrikassa, Kanariansaarilla, Lähi-idässä, Kaukasiassa ja Australiassa. Tulokaslajina se kasvaa myös Yhdysvalloissa ja Kiinassa.


title: Uudenkylän kartano

text: Uudenkylän kartano oli Nastolan Uudessakylässä nykyisen Mustakallion tilan mailla vuosina 1879–1949 sijainnut kartano.


title: Uudenkylän kartano

text: Uudenkylän kartano perustettiin vuonna 1879 erottamalla se Toivonojan kartanosta sen jälkeen kun vuonna 1870 Riihimäki–Pietari-rata avattiin. Kartanon tuottamaa juustoa, viljaa ja sahatavaraa vietiin Viipuriin ja Pietariin. Kartanoon yhdistettiin vielä 1890-luvulla Heikkerön perintötilasta Vanha-Heikkerö-niminen puolikas.


title: Uudenkylän kartano

text: Vuonna 1916 kartanon omistajiksi tulivat Forsellesien jälkeen Edvin Johan Gahmberg (1881–1957) ja hänen vaimonsa Saima Selma Gahmberg o. s. Gummerus (k. 1929). Heidän toimestaan kartanon peltoalaa lisättin raivaamalla, kartanoon rakennettiin suuri sikala ja sahatavaran tuotantoa lisättiin. Kartanon puutarha kasvihuoneineen alkoi kuitenkin rappeutua kun kartanon emäntä sairastui tuberkuloosiin ja joutui olemaan kalliissa hoidoissa Ranskassa. Lopullisesti kartano hävisi sahan konkurssin, omaisuuden jaon ja talvisodan ja jatkosodan jälkeen tapahtuneen Uuteenkylän tulleen siirtoväen asuttamisen vuoksi. Kartanon vimeinen isäntä oli Edvin Gahmbergin poika Kaj Gahmberg. Hylätyn kartanon päärakennus paloi vuonna 1949. Nykyisin kartanon rakennuksista on jäljellä vain kivijalkoja. Villiintynyt kartanopuisto sijaitsee raunioiden länsi- ja eteläpuolella.


title: Jennifer Brady

text: Jennifer Brady (s. 12. huhtikuuta 1995 Harrisburg, Pennsylvania) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 60 lokakuussa 2017 ja nelinpelissä sijalla 53 tammikuussa 2019.


title: Jennifer Brady

text: Brady pääsi karsintojen kautta mukaan Australian avointen 2017 pääsarjaan. Hän eteni turnauksessa neljännelle kierrokselle.


title: Jennifer Brady

text: Australian avoimissa 2019 Brady ylsi naisten nelinpelissä Alison Risken parina välieriin.


title: Kannabis Suomessa

text: Kannabis on Suomessa laitonta. Rikoslain 50. luvussa kriminalisoidaan kaikki huumeisiin liittyvä toiminta, myös käyttö ja vähäisen määrän hallussapito omaa käyttöä varten.


title: Kannabis Suomessa

text: Kannabis kriminalisoitiin asetuksella Suomessa vuonna 1966. Henkilökohtaisesta käytöstä käytiinkin jo tiukempaa keskustelua eduskunnassa vuonna 1971 ja jonkinlaiseksi vedenjakajaksi muodostui suuren valiokunnan äänestys, jossa äänet menivät tasan. Valiokunnan lopullinen kanta ratkaistiin arvalla. Suuressa salissa, vuoden 1971 viimeisessä istunnossa suoritetussa äänestyksessä äänestystulos oli 92-80 käytön kieltämisen puolesta, joka oli hallituksen esitystä vastaan. Laki astui voimaan vuonna 1972. Suhtautuminen oman käytön rangaistavuuteen on kuitenkin ollut kiistanalaista.


title: Kannabis Suomessa

text: Hyvin rajoitetulle joukolle (223 erityislupaa vuonna 2014) on myönnetty Suomessa erikoislupa ostaa lääkekannabista. Sallittuja lääkekannabisvalmisteita ovat mm. Sativex-oraalisuute, Bedrocan, Bediol ja Bedica. Lääkealan turvallisuus- ja kehittämiskeskuksen päätöksellä hamppu on myös rohdoskasvi.


title: Race (vuoden 2016 elokuva)

text: Race on vuonna 2016 julkaistu yhdysvaltalainen elokuva. Elokuva kertoo tummaihoisesta yhdysvaltalaisesta olympiaurheilija Jesse Owensista, joka voitti Natsi-Saksassa järjestetyissä vuoden 1936 kesäolympialaisissa neljä kultamitalia. Owensia näyttelee elokuvassa Stephan James.


title: Race (vuoden 2016 elokuva)

text: Elokuvan käsikirjoittivat Anna Waterhouse ja Joe Shrapnel. Ohjaajana toimi Stephen Hopkins.


title: Race (vuoden 2016 elokuva)

text: Elokuvan vastaanotto oli ristiriitainen. "USA Todayn" Brian Truitt antoi elokuvalle 3/4 tähteä ja kehui erityisesti Larry Snyderia esittäneen Jason Sudeikisin roolisuoritusta. Toisaalta taas esimerkiksi "Miami Heraldin" Rene Rodriguez piti elokuvan juonta liian holhoavana ja sen roolihahmoja liian pinnallisina. Kriitikoiden arvosanoja keräävä Metacritic on antanut elokuvalle arvosanan 56/100, joka perustuu 35 kriitikon antamien arvostelujen keskiarvoon.


title: Race (vuoden 2016 elokuva)

text: "Race" oli tammikuuhun 2017 mennessä tuottanut maailmanlaajuisesti yhteensä noin 25,1 miljoonaa Yhdysvaltain dollaria.


title: Historia on minut vapauttava

text: La historia me absolverá (”Historia on minut vapauttava”) on nimitys puheelle, jonka kuubalainen vallankumouksellinen Fidel Castro piti oikeudenkäynnissään 16. lokakuuta 1953. Castro oli joutunut oikeuden eteen, koska hän oli heinäkuussa johtanut hyökkäystä Moncadan parakeille.


title: Historia on minut vapauttava

text: Neljä tuntia kestäneessä espanjankielisessä puheessaan Castro tuomitsi jyrkästi Kuuban presidentin Fulgencio Batistan ja puolusti omia vallankumouksellisia tekojaan. Puheen lopussa hän sanoi: ”Tuomitkaa minut. Sillä ei ole väliä. Historia tulee armahtamaan minut”. Seuraavana päivänä Castro tuomittiin 15 vuodeksi vankeuteen, mutta hänet armahdettiin jo vuonna 1955 yleisen armahduksen yhteydessä. Castro kokosi pian uuden kapinallisjoukon, joka lopulta syöksi Batistan vallasta vuonna 1959.


title: Keihäsnielukukka

text: Keihäsnielukukka ("Kickxia elatine") on yksivuotinen köynnöstävä ratamokasvilaji. Sen varsi on rentokasvuinen, nystykarvainen ja heikosti särmikäs. Lehdet ovat leveät ja nuolityviset. Pitkäperäiset kukat kasvavat yksittäin lehtihangoissa. Kukka on rauniokilkan kukkaa muistuttava, mutta kalpeankeltainen ja pitkäkannuksinen.


title: Keihäsnielukukka

text: Keihäsnielukukkaa esiintyy Länsi-, Keski- ja Etelä-Euroopassa, Makaronesiassa, Pohjois-Afrikassa, Kaukasiassa, Lähi-idässä ja läntisessä Aasiassa. Lajista on joitain vanhoja havaintoja Suomessa.


title: Race

text: Race voi viitata ainakin kahteen elokuvaan:


title: Sarvinielukukka

text: Sarvinielukukka eli pyörönielukukka ("Kickxia spuria") on yksivuotinen rentovartinen ratamokasvilaji. Sen varsi on liereä ja runsaskarvainen, rotevampi kuin keihäsnielukukalla. Lehdet ovat leveänsoikeat ja kahdesta kolmeen senttimetriä pitkät. Pitkäperäiset kukat kasvavat yksittäin lehtihangoissa. Kukka on hieman rauniokilkan kukkaa muistuttava, mutta siinä on käyrä kannus. Kukan väri on sitruunankeltainen ja sen ylähuuli on tumman purppuranpunainen.


title: Sarvinielukukka

text: Sarvinielukukkaa esiintyy Länsi-, Keski- ja Etelä-Euroopassa, Makaronesian saarilla, Pohjois-Afrikassa ja Lähi-idässä. Lajista on muutamia vanhoja havaintoja Suomessa.


title: Pikkusormustinkukka

text: Pikkusormustinkukka ("Digitalis lutea") on kaksi- tai monivuotinen myrkyllinen ratamokasvilaji. Sitä viljellään koristekasvina. Laji kasvaa alkuperäisenä Keski-Euroopan maissa.


title: Pikkusormustinkukka

text: Pikkusormustinkukka kasvaa 40–80 senttimetriä korkeaksi. Se on pystykasvuinen vahvavartinen ruoho. Lehtimuoto vaihtelee suikeasta vastapuikeaan, lehdet ovat kaljut. Kukinto on toispuoleinen latvaterttu, jossa on runsaasti kapean kellomaisia kukkia. Kukan teriö on 20–25 millimetriä pitkä, sisäpuolelta karvaton ja täplätön. Samankaltaisella keltasormustinkukalla kukan teriö on myös keltainen mutta isompi ja sisäpuolelta täplikäs.


title: Pikkuleijonankita

text: Pikkuleijonankita ("Misopates orontium") on yksivuotinen pieni ratamokasvilaji. Se kasvaa 5–30 senttimetriä korkeaksi. Lehdet ovat suikeat ja kahdesta neljään cm pitkät. Kukat kasvavat yksittäin lehtihangoissa lyhyissä perissä. Kukan teriö on vaaleanpunainen, 10–15 millimetriä leveä. Se muistuttaa pientä leijonankitaa.


title: Pikkuleijonankita

text: Pikkuleijonankita esiintyy Euroopassa, Afrikassa, Länsi-Aasiassa ja Intiassa. Suomessa se on harvinainen ja satunnainen uustulokas liikennepaikoilla.


title: JEDEC

text: JEDEC Solid State Technology Association (ent. Joint Electron Device Engineering Council) (lyh. JEDEC) on puolijohdevalmistajien standardointiorganisaatio. Organisaatio sijaitsee Yhdysvalloissa.


title: JEDEC

text: JEDEC on perustettu vuonna 1958. Se on ANSIn akkreditoima.


title: JEDEC

text: JEDEC-standardoituja ovat muun muassa DDR3- ja DDR4 SDRAM -muistit.


title: JEDEC

text: JEDECin jäsenet ovat puolijohdevalmistajia ja -suunnittelijoita ( valmistajat).


title: Rentomuuriyrtti

text: Rentomuuriyrtti ("Parietaria judaica") on monivuotinen nokkoskasvilaji. Se kasvaa 5–50 senttimetriä korkeaksi. Varsi on rento tai koheneva, usein alhaalta haarova. Lehdet ovat kahdesta seitsemään senttimetriä pitkät, soikeat–suikeat ja suippukärkiset. Kukinto on harsu sykerömäinen viuhko, jotka kasvavat kaksittain lehtihangoissa. Yhdessä sykerössä on kolmesta viiteen hyvin vaatimatonta, tuulipölytteistä, nelilukuista ja vihreää kukkaa.


title: Rentomuuriyrtti

text: Rentomuuriyrttiä esiintyy Euraasiassa ja Pohjois-Afrikassa, Lounais-Euroopasta Keski-Aasiaan ja Intiaan asti.


title: Pystymuuriyrtti

text: Pystymuuriyrtti ("Parietaria officinalis") on monivuotinen nokkoskasvilaji. Se on keskiajalla tunnettu lääkeyrttinä. Pystymuuriyrtti kasvaa 30–80 senttimetriä korkeaksi. Varsi on poltinkarvaton ja pystykasvuinen lajin nimen mukaan. Lehdet ovat neljästä kahteentoista senttimetriä pitkät, leveänsuikeat, ohutlapaiset ja päältä kiiltävän tummanvihreät. Kukinto on tiheän pallomainen sykerömäinen viuhko, jotka kasvavat kaksittain lehtihangoissa. Yhdessä sykerössä on 12–50 pientä, alle kolme millimetriä pitkää, hyvin vaatimatonta, tuulipölytteistä, nelilukuista ja vihreää kukkaa.


title: Pystymuuriyrtti

text: Pystymuuriyrttiä esiintyy Euroopassa useimmissa maissa, varsinkin Keski-Euroopassa, lisäksi Kaukasiassa, Turkissa ja Iranissa.


title: Maltankaunokki

text: Maltankaunokki ("Centaurea melitensis") on yksivuotinen asterikasvilaji. Se kasvaa 20–60 senttimetriä korkeaksi. Mykerökukinnon uloimmissa kehtosuomuissa on vankka kärkipiikki. Kehtosuomun kärkilisäkkeessä on lisäksi monia pienempiä sivupiikkejä. Mykerön kukat ovat keltaiset.


title: Maltankaunokki

text: Maltankaunokki esiintyy alkuperäisenä Välimeren alueella Etelä- ja Kaakkois-Euroopassa ja Pohjois-Afrikassa. Tulokaslajina sitä kasvaa laajasti: Keski-Euroopassa, Makaronesian saarilla, Afrikassa, Pohjois-Amerikassa, Etelä-Amerikassa, Australiassa, Uudessa-Seelannissa ja Tyynenmeren saarilla. Suomessa maltankaunokista on yksittäisiä vanhoja havaintoja.


title: Keltaorakaunokki

text: Keltaorakaunokki ("Centaurea solstitialis") on yksivuotinen asterikasvi. Se kasvaa 30–80 senttimetriä korkeaksi. Varsi on haarova, siipipalteinen ja karvainen. Mykerön uloimmissa kehtosuomuissa on vankka, 10–15 millimetriä pitkä kärkipiikki ja lyhyitä sivupiikkejä. Mykerön kukat ovat vaaleankeltaiset.


title: Keltaorakaunokki

text: Keltaorakaunokki esiintyy alkuperäisenä Etelä- ja Kaakkois-Euroopassa, Pohjois-Afrikassa, Lähi-idässä, Kaukasiassa ja Keski-Aasiassa. Tulokaslajina sitä kasvaa ympäri maailman paikoitellen kaikissa maanosissa. Suomessa keltaorakaunokki on harvinainen, muutaman kerran 1980-luvulla ja aiemmin tavattu satunnaistulokas.


title: Isovuohenjuuri

text: Isovuohenjuuri ("Doronicum plantagineum") on monivuotinen mykerökukkaiskasvilaji, jota käytetään koristekasvina. Se kasvaa 40–80 senttimetriä korkeaksi. Tyvilehdet ovat soikeat ja laidoilta karheahampaiset. Mykeröjä on yhdestä neljään kukintovartta kohti. Ne ovat 3–5 senttimetriä leveitä. Mykerön kehrä- ja kielikukat ovat kirkkaankeltaisia.


title: Isovuohenjuuri

text: Isovuohenjuuri esiintyy alkuperäisenä Etelä-Euroopassa Italiasta Portugaliin ja Pohjois-Afrikassa Marokosta Tunisiaan. Viljeltynä se on levinnyt useisiin Euroopan maihin ja Yhdysvaltojen Oregoniin.


title: Suvivuohenjuuri

text: Suvivuohenjuuri ("Doronicum pardalianches") on monivuotinen mykerökukkaiskasvilaji, jota käytetään koristekasvina. Se kasvaa 50–100 senttimetriä korkeaksi. Tyvilehdet ovat herttamaiset ja laidoilta hienohampaiset. Niissä on kapea ja syvä tyvilovi. Varsilehdet ovat ehyet ja karvaiset. Mykeröjä on kahdesta kahdeksaan kukintovartta kohti. Ne ovat 4–6 senttimetriä leveitä. Mykerön kehrä- ja kielikukat ovat kirkkaankeltaisia.


title: Suvivuohenjuuri

text: Isovuohenjuuri esiintyy alkuperäisenä Keski-Euroopassa: Saksassa, Ranskassa, Espanjassa, Italiassa, Alankomaissa ja Sveitsissä. Viljeltynä se on levinnyt useisiin muihin Euroopan maihin ja Kanadaan.


title: Peltokehäkukka

text: Peltokehäkukka ("Calendula arvensis") on yksivuotinen mykerökukkaiskasvilaji.


title: Peltokehäkukka

text: Peltokehäkukka kasvaa 5–40 senttimetriä korkeaksi. Se on tuoksuva ja rauhaskarvainen ruohokasvi. Lehdet ovat pitkulaisia, enintään yhden senttimetrin leveitä, ehyitä, aalto- tai sahalaitaisia. Mykerökukinnot kasvavat yksittäin latvoissa. Mykerön laitakukat ovat keltaisia tai oransseja. Kehräkukat ovat laitakukkien värisiä tai ruskeita, punaruskeita tai punavioletteja. Koristekasvina viljeltyyn tarhakehäkukkaan verrattuna peltokehäkukan lehdet ovat kapeammat ja mykeröt noin puolet pienemmät.


title: Peltokehäkukka

text: Peltokehäkukka kasvaa alkuperäisenä Länsi-, Keski-, Itä- ja Etelä-Euroopassa, Pohjois-Afrikassa, Kanariansaarilla, Lähi-idässä ja Kaukasiassa. Tulokaslajina sitä kasvaa kaikissa maailman maanosissa. Suomessa peltokehäkukka on tavattu luonnonkasvina pari kertaa.


title: EgyptAirin lento 181

text: EgyptAirin lento 181 oli EgyptAirin Egyptin sisäinen reittilento Aleksandriaa palvelevalta Borg El Arabin kansainväliseltä lentoasemalta Kairon kansainväliselle lentoasemalle. Lentoa operoinut Airbus A320-233 -matkustajalentokone kaapattiin 29. maaliskuuta 2016, ja kone lensi kaappaajien vaatimuksesta Larnakan kansainväliselle lentoasemalle Kyproksella, missä kaappaaja antautui yli neljätuntisen panttivankitilanteen päätteeksi.


title: EgyptAirin lento 181

text:
Kaapattu kone oli heinäkuussa 2003 ensilentonsa lentänyt Airbus A320-233 (rekisteritunnus SU-GCB, valmistenumero 2079), joka oli valmistumisestaan lähtien ollut EgyptAirin käytössä.
EgyptAirin operoima kone nousi 29. maaliskuuta 2016 noin kello 6.30 paikallista aikaa Aleksandrian Borg El Arabin kansainväliseltä lentoasemalta määränpäänään Kairon kansainvälinen lentoasema. Koneessa oli seitsemän miehistön jäsentä, 56 matkustajaa ja yksi turvamies. Matkustajista 37 oli egyptiläisiä, kahdeksan yhdysvaltalaisia, neljä brittejä, neljä alankomaalaisia, kaksi belgialaisia ja yksi italialainen. Kone oli aloittanut laskeutumisen Kairon kansainväliselle lentoasemalle ja oli noin 37 kilometrin päässä kentästä lentopinnalla 150, kun sen kaappasi egyptiläinen Seif Eldin Mustafa. Hän vaati, että kone lennettäisiin Kyprokselle, Kreikkaan tai Turkkiin. Kaappaaja uhkasi räjäyttävänsä koneen päällään olleella vaatteella, jonka hän väitti olevan räjähdevyö.


title: EgyptAirin lento 181

text: Lennon kapteeni Amr al-Gammal päätti totella vaatimusta ja lentää lähimpänä Egyptiä sijaitsevalle Kyprokselle. Koneessa olleiden matkustajien myöhempien lausuntojen mukaan kaappaaja käyttäytyi suhteellisen rauhallisesti koneen ollessa matkalla saarelle. Hän esimerkiksi vietti aikaa koneen takaosassa tupakoiden. Myös matkustamohenkilökunta pyrki pitämään hänet rauhallisena keskustelemalla hänen kanssaan normaaliin sävyyn ja tarjoamalla hänelle juomista.


title: EgyptAirin lento 181

text: Kone laskeutui Larnakan kansainväliselle lentoasemalle kello 7.45 paikallista aikaa, ja kaappaaja aloitti matkustajien vapauttamisen noin kello 10 paikallista aikaa. Kapteenin toivoman lasten ja naisten vapauttamisen sijaan kaappaaja vapautti huomattavasti suuremman joukon antamalla kaikkien egyptiläisten poistua koneesta. Myöhemmin hän vapautti neljä matkustajaa lisää, jolloin koneeseen jäi hänen lisäkseen neljä miehistön jäsentä ja kolme matkustajaa. Yksi brittimatkustajista kulki koneen päätyyn, jossa kaappaaja oli lentoemäntien kanssa, ja pyysi kuvaa kaappaajan kanssa. Lentoemäntä otti kuvan miehestä ja kaappaajasta koneen ovella, minkä jälkeen brittimies palasi istumaan matkustamoon. Kaappaaja vapautti jonkin ajan päästä loputkin panttivankinsa lukuun ottamatta koneen viimeisiä miehistön jäseniä, joille hän sanoi räjäyttävänsä koneen viiden minuutin päästä. Koneessa olleet viimeiset miehistön jäsenet pakenivat tämän jälkeen. Suurin osa poistui koneen pääoven kautta ja perämies hyppäsi ohjaamon ikkunasta noin kello 12.30 paikallista aikaa. Kaappaaja itse antautui hetkeä myöhemmin. Hän käveli alas koneen portaita ja lentokentän asematason poikki häntä odottaneiden kahden terrorismipoliisin luokse, jotka tutkivat miestä kentällä muutaman minuutin ennen kuin veivät hänet pois. Kaikki matkustajat selvisivät hengissä ja vammoitta kaappauksesta.


title: EgyptAirin lento 181

text: Kaappaajan vaatimukset vaihtelivat panttivankitilanteen aikana Euroopan unionin edustajan tapaamisesta kaapatun koneen lentämiseen jonnekin muualle. Mitään tiettyjä, täsmällisiä vaatimuksia hän ei missään vaiheessa antanut. Teon motiivit jäivät myös epäselväksi. Mies ilmoitti hakevansa turvapaikkaa Kyprokselta, jossa hänen entinen vaimonsa asui kaappauksen aikaan. Mies heitti esimerkiksi koneesta kirjeen, jonka pyysi toimittamaan entiselle vaimolleen, joka myös tuotiin lentokentälle keskustelemaan kaapparin kanssa. Mies vaati kuitenkin kirjeessään naispuolisten vankien vapauttamista Egyptissä. Kyproksen ulkoministeriö totesi kaappauksen päätyttyä kaappajan olevan psykologisesti epävakaa. Egyptin ulkoministeriö totesi saman asian, tosin hieman suorasukaisemmin: ”Hän ei ole terroristi, hän on idiootti.” Kaappaajan räjähdeliivi osoittautui myöhemmin toimimattomaksi jäljitelmäksi.


title: EgyptAirin lento 181

text: Kaappaajan entinen vaimo Marina Paraschos kertoi muutama päivä kaappauksen jälkeen kahden kyproslaisen lehden haastattelussa, että heidän viisi vuotta kestänyt avioliittonsa oli päättynyt 25 vuotta sitten, minkä jälkeen he eivät olleet olleet juuri tekemisissä toistensa kanssa. Paraschos totesi Mustafan pahoinpidelleen ja uhkailleen perhettään liiton aikana. Paraschos halusikin tuoda esiin, että tapauksen takana ei ollut ”rakkaustarinaa”, kuten julkisuudessa oli esitetty.


title: EgyptAirin lento 181

text: Mustafa oli myös vuosien varrella karkotettu kolmeen kertaan Kyprokselta hänen yritettyään häiritä entistä vaimoaan. Hän oli tullut maahan väärennetyllä passilla ainakin kerran. New York Timesin tietojen mukaan Mustafalla oli myös Egyptissä pitkä rikosrekisteri; hänet oli kertaalleen tuomittu petoksesta ja väärennöksestä vankeuteen, minkä lisäksi hän oli kaappauksen aikaan etsintäkuulutettuna uusista petoksista.


title: Lethe corbieri

text: Lethe corbieri on sukupuuttoon kuollut heinäperhosiin kuulunut päiväperhonen. Se eli Ranskassa metsämailla paleogeenikaudella noin 30 miljoonaa vuotta sitten. Fossiilissa näkyy siivissä selvät pyöreät merkit, joista on päätelty että ne olivat ruskeita alta ja oranssinruskeita päältä. "L. corbierin" toukat käyttivät ravintonaan luultavasti ruohoa ja palmunlehtiä, kun taas täysikasvuiset imivät mettä kukista. "L. corbieri" käveli muiden heinäperhosten tapaan neljällä jalalla, toisin kuin muut hyönteiset.


title: Björn Kontionpää

text: Björn Harald Wilhelm Kontionpää, entinen Bergh (27. maaliskuuta 1916 Pudasjärvi – 6. maaliskuuta 1997) oli suomalainen upseeri, joka toimi Pohjan prikaatin komentajana.


title: Björn Kontionpää

text: Kontionpään vanhemmat olivat Albert Bergh ja Mildred Nordström ja hänen puolisonsa vuodesta 1950 oli Hilkka Toropainen.


title: Björn Kontionpää

text: Kontionpää tuli ylioppilaaksi Oulun lyseosta 1935 ja suoritti Kadettikoulun 1939. Hän palveli Suomen valkoisessa kaartissa 1937–1939 ennen kadettikurssiaan ja sen jälkeen samassa joukko-osastossa nuorempana upseerina vuonna 1939. Talvisodassa Kontionpää toimi Kenttätäydennyspataljoona 8:n ja Jalkaväkirykmentti 26:n komppanianpäällikkönä, jatkosodassa taas 17. Tykkikomppanian päällikkönä, Maasotakoulun harjoitusupseerina ja panssarintorjunnan apuopettajana sekä Päämajan ulkomaanosaston toimistoupseerina.


title: Björn Kontionpää

text: Sotien jälkeen Kontionpää toimi sotilasasiamiehen apulaisena Tukholmassa 1944–1945, Puolustusvoimain pääesikunnan ulkomaanosaston toimistoupseerina 1945, toimistopäällikkönä 1951–1953 ja osastopäällikkönä 1959–1962, puolustusvoimain komentajan adjutanttina 1949–1951, 5. Prikaatin pataljoonan komentajana 1953–1954, Puolustusministeriön kansliatoimiston päällikkönä ja Suomen puolustusministerin adjutanttina 1954–1956, UNEF:in YK:n Suomen Komppanian yhteysupseerina 1956–1957, sotilasasiamiehenä Pariisissa ja Bernissä 1957–1959, 1. Divisioonan esikuntapäällikkönä 1962–1965 ja Pohjan prikaatin komentajana 1965–1968 Veikko Ilmari Suorsan jälkeen.


title: Björn Kontionpää

text: Vakinaisesta palveluksesta Kontionpää erosi 1968. Hänet ylennettiin luutnantiksi 1940, kapteeniksi 1942, majuriksi 1950, everstiluutnantiksi 1955 ja everstiksi 1959.


title: Kansan Kuvalehti (Yhdysvallat)

text: Kansan Kuvalehti oli Michiganin Hancockissa vuosina 1901–1903 ilmestynyt amerikansuomalainen aikakauslehti.


title: Kansan Kuvalehti (Yhdysvallat)

text: N. J. Ahlmanin, Eetu Aaltion ja K. V. Armisen perustama "Kansan Kuvalehti" oli korkeatasoinen kirjallinen kuukausijulkaisu. Lehden levikki laski nopeasti ja se lakkasi muutaman vuoden sisällä. "Kansan Kuvalehden" kirjapaino julkaisi myös muun muassa Eetu Aaltion, Ilmari Calamniuksen ja Alex Halosen ruonokokoelmia.


title: Patrick Collot

text: Patrick Collot (s. 22. kesäkuuta 1967) on ranskalainen jalkapallovalmentaja ja entinen keskikenttäpelaaja.


title: Patrick Collot

text: Collot aloitti ammattilaisuransa Sporting Toulon Varissa, jonka pelaavaan kokoonpanoon hän pääsi toden teolla kaudella 1988/89. Collot edusti Toulonia Ranskan pääsarjassa kolme kautta tehden kahdeksan maalia. Kaudeksi 1990/91 Collot siirtyi kasvattajaseuraansa Avignon Footballiin, jossa pelasi hienon kauden Division 2:ssa. Hän palasi kaudeksi 1991/92 takaisin Touloniin, muttei päässyt Guy Davidin kokoonpanossa kentälle kuin kerran.


title: Patrick Collot

text: Collot jätti Toulonin kesällä 1993 ja jatkoi uraansa liigassa pelanneessa FC Martigues'ssa. Pohjoisranskalaisen Lille OSC:n paitaan Collot siirtyi vuonna 1995 ja hän edusti seuraa uraansa loppuun saakka. Lillessä Collot pelasi niin liigassa kuin Division 2:ssa yhteensä seitsemän kautta. Hän lopetti aktiiviuransa vuonna 2002.


title: Patrick Collot

text: Pelaajauransa jälkeen Collot jäi Lillen palvelukseen valmentamaan seuran juniorijoukkueita. Hän valmensi U15- ja U16-joukkueita, kunnes nousi kesällä 2006 Claude Puelin apuvalmentajaksi seuran edustusmiehistöön. Kahden kauden jälkeen Puel siirtyi Olympique Lyonnais'n päävalmentajaksi ja Collot jatkoi hänen apuvalmentajanaan uudessa seurassa. Lyon erotti Puelin valmennustiimeineen kesällä 2011. Myöhemmin seura joutui maksamaan valmentajille korvauksia sopimusrikkomuksesta.


title: Patrick Collot

text: Lyon-potkujen jälkeen Collot toimi apuvalmentajana belgialaisessa Royal Mouscron-Péruwelzissa kaudella 2014/15. Kesällä 2015 hän teki paluun Lilleen Hervé Renardin apuvalmentajana. Renardin saatua potkut marraskuussa 2015 Collot nousi yhden ottelun ajan Lillen päävalmentajaksi. Hän palasi apuvalmentajan tehtäviin, kun Frédéric Antonettista tuli seuran päävalmentaja. Kaksikko luotsasi Lillen kauden 2015/16 päätteeksi hienosti viidenneksi. Kausi 2016/17 lähti liikkeelle heikommin ja sarjan häntäpäähän vajonnut Lille erotti Antonettin marraskuussa 2016 ja Collot nousi seuran päävalmentajaksi. Collot onnistui nostamaan LOSC:n pois putoamisviivan alapuolelta, mutta vain vaivoin. Heikot tulokset ja pisteen ero karsijan paikkaan eivät seurajohdolle riittäneet, vaan Collot sai potkut tehtävästään helmikuun puolivälissä 2017.


title: Hermanninranta

text: Hermanninranta () on Helsingin piirijaossa Vallilan peruspiirin osa-alue, josta kapea kaistale alueen pohjoisosasta kuuluu Hermannin kaupunginosaan ja eteläosa eli valtaosa alueesta Sörnäisten kaupunginosaan. Hermanninrannan osa-alue muodostettiin vuoden 2013 alussa.


title: Hermanninranta

text: Hermanninrannan osa-alueen pinta ala on 28 hehtaaria. Siellä on 110 työpaikkaa (31.12.2013), mutta ei asukkaita (1.1.2015).


title: Willem Usselinx

text: Willem Usselinx (1567 – n. 1647) oli alankomaalainen talousmies ja kirjailija. Vuonna 1621 hänen aloitteestaan perustettiin Alankomaiden Länsi-Intian komppania. Tämän komppanian johdosta hänet kuitenkin syrjäytettiin. Kustaa Vaasan tukemana hän vuonna 1626 sai Ruotsissa aikaan siirtomaakauppaa varten niin sanotun eteläkomppanian. Usselinx vaikutti siirtomaapolitiikkaan liittyvillä kirjoituksilla Uuden-Ruotsin siirtokunnan perustamiseen.


title: Luettelo draamasarjan Waltonin perhe jaksoista

text: Tämä on luettelo draamasarjan Waltonin perhe jaksoista.


title: Giovanni da Udine

text: Giovanni da Udine (1487–1546) oli italialainen renessanssimaalari. Hänen tunnetuimpia töitään ovat Vatikaanin ja Villa Farnesinan ornamenttiosat.


title: Danny Faure

text: Danny Faure (8. toukokuuta 1962 Kilembe, Uganda) on seychelliläinen poliitikko, josta tuli Seychellien presidentti lokakuussa 2016 James Michelin jätettyä virkansa. Sitä ennen Faure ehti toimia useissa eri ministerin tehtävissä ja varapresidenttinä vuodesta 2010.


title: Danny Faure

text: Danny Faure syntyi 1962 Ugandassa Kilembessä seychelliläisille vanhemmille. Peruskoulunsa hän kävi Seychelleillä ja Kuubassa hän sai korkeakoulututkinnon politiikan tutkimuksesta.


title: Danny Faure

text: Faure toimi vuodesta 1985 Seychellien opetusministeriön opetussuunnitelman apulaisvirkamiehenä. Samaan aikaan hän opetti National Youth Servicessä ja Seychelles Polytechnicissä. Fauren poliittinen ura alkoi 1993, kun hänet valittiin parlamenttiin.


title: Danny Faure

text: Faure nousi Seychellien opetusministeriksi huhtikuussa 1998, jolloin hän aloitti 18 vuotta kestäneen aikansa ministerinä. Tämän jälkeen hän on toiminut nuoriso-, finanssi- ja kauppaministereinä, julkishallinnon ministerinä sekä informaatio- ja viestintäministerinä. Finanssiministerikaudellaan Seychelleillä aloitettiin Kansainvälisen valuuttarahaston tukemat talousuudistukset, joita Faure valvoi.


title: Danny Faure

text: Presidentti James Michel valitsi Fauren varapresidentikseen vuonna 2010. Tämän jälkeen Michel voitti presidentinvaalit 2011 ja 2015, joissa Faure oli Michelin varapresidenttiehdokkaana. Faure nousi Michelin seuraajaksi, kun tämä jätti paikkansa lokakuussa 2016.


title: Lorenzo di Credi

text: Lorenzo di Credi (noin 1459 – tammikuu 12, 1537) oli renessanssiajan italialainen taidemaalari ja kuvanveistäjä. Aluksi hän vaikutti Leonardo da Vinciin, ja myöhemmin hän sai vaikutteita tältä.


title: Lorenzo di Credi

text:
Di Credi syntyi Firenzessä ja hän alkoi työskennellä Andrea del Verrocchion työpajassa. Mestarinsa kuoleman jälkeen hän työpajan johtaakseen. Hän viimeisteli Verrocchion maalauksen "Piazza
Madonna" Pistoian katedraaliin. Teos oli jäänyt kesken, Verrocchion lähdettyä Venetsiaan.


title: Lorenzo di Credi

text: Hänen muita varhaisia teoksiaan ovat muun muassa "Annunciazione (Marian ilmestys)" Uffizissa, "Madonna col Bambino (Madonna ja lapsi)" Torinon Galleria Sabaudassa ja "Adorazione del Bambino" Venetsian Querini Stampaliassa. Myöhempiä töitä ovat "Madonna e santi" vuodelta 1493 (Musée du Louvre) ja "Adorazione del Bambino" Uffizissa. Fiesolessa hän uusi osia Fra Angelicon paneeleista San Domenicon kirkon alttareilla.


title: Lorenzo di Credi

text: Di Credin kypsän kauden teokset (kuten "Crocifissione (Ristiinnaulitseminen)" Göttingenissä, "Adorazione di pastori" Uffizissa, "Annunciazione" "(Marian ilmestys)" Cambridgessa ja Pistoian" Madonna ja Saints" of Pistoia) vaikuttivat Fra Bartolomeo, Perugino ja nuori Raphael.


title: Lorenzo di Credi

text: Yksi di Credin teoksista on saanut huomiota viime aikoina, kun tutkijat huomasivat yhdennäköisyyden Leonardo da Vincin Mona Lisan ja di Credin Caterina Sforzan muotokuvan kasvojen välillä. Caterina Sforza oli Forlìn ja Imolan kreivitär Romagnassa, myöhemmin hän oli Cesare Borgian vanki. Muotokuva, joka tunnetaan myös nimellä "La dama dei gelsomini", on nyt Forlìn Pinacotecassa.


title: The Wrestler (kappale)

text: The Wrestler on vuoden 2008 "The Wrestler" -elokuvan nimikkokappale. Kappaleen on tehnyt ja esittänyt Bruce Springsteen.


title: The Wrestler (kappale)

text: Kappaleen alkuperä perustuu Springsteenin ja "The Wrestler" -elokuvan pääosanäyttelijän Mickey Rourken kadotettuun ja jatkuneeseen ystävyyteen. Rourke kertoi Springsteenille tulevasta elokuvastaan ja kysyi voisiko tämä tehdä kappaleen siihen. Jälkeenpäin Springsteen suostui ja soitti sen Rourkelle ja elokuvan ohjaajalle Darren Aronofskylle ennen konserttia. Kun he pitivät siitä, niin Springsteen antoi kappaleen heille ilmaiseksi.


title: The Wrestler (kappale)

text: Kappale esiintyi ensimmäisen kerran elokuussa 2008 65. Venetsian elokujuhlissa, "The Wrestler" -elokuvan ensiesiintymisessä. Joulukuussa 2008 kappale sai ehdokkuuden Golden Globe-palkintoon "parhaasta laulusta" ja voitti sen 66. Golden Globe-palkintogaalassa 11. tammikuuta 2009. Se voitti myös vuoden 2008 Brodcast Film Critics Association Awardin "parhaasta laulusta ja oli ehdolla, muttei voittanut vuoden 2008 Satellite Awardia "parhaasta laulusta". Kappaleen laajasti odotettiin saavan ehdokkuuden Oscar-palkintoon vuoden 2009 81. Oscar-gaalassa, missä Springsteen esittäisi kappaleen. Kappale ei kuitenkaan saanut ehdokkuuta 22. tammikuuta 2009, jolloin ehdolle asetettiin vain kolme kappaletta tavallisen viiden sijaan. Se sai ehdokkuuden vuoden 2009 MTV Movie Awardiin, muuta hävisi Miley Cyrusin "The Climb" -kappaleelle.


title: The Wrestler (kappale)

text: Kappale asetettiin ehdolle Grammy-palkintoon "parhaasta elokuvaan, televisioon tai muuhun visuaaliseen mediaan tehdystä laulusta".


title: The Wrestler (kappale)

text: Kappaletta käytettiin ESPN:n vuoden 2015 E:60 dokumentin WWE: Behind the Curtain lopputeksteissä.


title: The Wrestler (kappale)

text: Äänitetty versio ilman lopputekstien jousi-introa tuli saataviile iTunesiin 16. joulukuuta, edellä elokuvan suurten kaupunkien ensi-iltaa myöhempinä päivinä. Springsteen äänitti sen Thrill Hill -äänitysstudiossa New Jerseyssä. Hän soitti kaikkia soittimia ja tuotti kappaleen itse.


title: The Wrestler (kappale)

text: Myöhemmin kappale sisällytettiin bonus-kappaleeksi Springsteenin tammikuun lopun albumijulksisuun, "Working on a Dream".


title: The Wrestler (kappale)

text: Kappaleen musiikkivideo kuvattiin tammikuun lopussa vuonna 2009 New Jerseyn New Brunswickin nyrkkeilysslilla ja julkaistiin Springsteenin sosiaalisen verkostoitumisen internetsivuilla. Video näyttää Springsteenin, jolla on tukka kammattuna taakse. Hän on kehässä nostamassa painoja. Videoon on siroteltu myös kohtauksia elokuvasta.


title: The Wrestler (kappale)

text: Vaikka Springsteen ei koskaan pystynyt esittämään kappaletta Oscar-gaalassa, niin hän soitti sitä melko säännöllisesti vuoden 2009 Working on a Dream -kiertueen alkuvaiheessa. Kiertueen myöhemmissä vaiheissa kappaletta harvemmin soitettiin.


title: Novenan metroasema

text: Novena on Singaporen Mass Rapid Transit -metrojärjestelmän asema Novenan alueella Singaporen keskisellä suuralueella. Sitä käyttävät North South Linen junat. Se avattiin 12. joulukuuta 1987.


title: Charlestonin kirkkoammuskelu

text: Charlestonin kirkkoammuskelu tapahtui 17. kesäkuuta 2015, kun 21-vuotias Dylann Roof tappoi yhdeksän afroamerikkalaista Emanuel African Methodist Episcopal Church -kirkossa Etelä-Carolinan osavaltiossa. Yksi kuolonuhreista oli demokraattisen puolueen osavaltionsenaattori ja kyseisen kirkon pastori Clementa C. Pinckney. Valkoista ylivaltaa kannattanut Roof tuomittiin kuolemanrangaistukseen liittovaltion tuomioistuimessa 10. tammikuuta 2017 ja elinkautiseen vankeuteen Etelä-Carolinan osavaltion oikeudessa 10. huhtikuuta.


title: Charlestonin kirkkoammuskelu

text: Silminnäkijöiden mukaan Roof kysyi pastori Pinckneyä nimeltä tullessaan kirkkoon ja istui tämän viereen. Kirkossa oli meneillään Pinckneyn pitämä raamattupiiri, ja Roof istui ihmisten joukossa lähes tunnin. Hän alkoi väitellä muiden kanssa ja rupesi yhtäkkiä ampumaan rukoilemaan alkaneita ihmisiä. Kun yksi paikalla olijoista yritti rauhoittaa Roofia puhumalla, tämä vastasi rasistisin kommentein. Nuorin kuolonuhreista oli 26-vuotias ja vanhin 87. Muutama kirkossa ollut henkilö selvisi hengissä: osa heistä oli esittänyt kuollutta, eikä heitä ammuttu. Kuolleista kuusi oli naisia ja kolme miehiä.


title: Charlestonin kirkkoammuskelu

text: Ampumisen jälkeen Roof pakeni paikalta, ja hänet saatiin kiinni 14 tuntia myöhemmin noin 350 kilomertrin päässä Pohjois-Carolinan osavaltiossa.


title: Charlestonin kirkkoammuskelu

text: Yhdysvaltain oikeusministeriö hylkäsi Roofin ehdotuksen siitä, että tämä tunnustaisi syyllisyytensä ja saisi elinkautisen vankeusrangaistuksen ilman oikeudenkäyntiä. Joulukuussa 2016 valamiehistö katsoi Roofin olevan syyllinen liittovaltion ajamiin 33 syytteeseen, muun muassa kuolemaan johtaneisiin viharikoksiin. Roof edusti itseään siinä vaiheessa, kun rangaistuksesta päätettiin. Hän ei pyytänyt valamiehistöä säästämään henkeään eikä halunnut valamiehistön näkevän mielenterveyteensä liittyvää aineistoa. 10. tammikuuta 2017 hänet tuomittiin kuolemaan.


title: Charlestonin kirkkoammuskelu

text: Roofia vastaan nostettiin syytteet myös Etelä-Carolinan osavaltiossa. Osavaltion syyttäjät aikoivat hekin ensin hakea Roofille kuolemantuomiota, mutta lopulta hänen annettiin tunnustaa murhat, ja hän sai niistä moninkertaisen elinkautisen vankeusrangaistuksen 10. huhtikuuta 2017.


title: Vincenzo Campi

text: Vincenzo Campi (Italian ääntäminen: [kam'pi]; 1530 tai 1535 Cremona – 1591) oli 1500-luvun italialainen taidemaalari, joka työskenteli Cremonassa myöhäisrenessanssin aikana. Campi on parhaiten tunnettu yhtenä ensimmäisenä pohjois-italialaisena taiteilijana, joka työskenteli flaamilaiseen tyyliin realistisen laatukuvamaalauksen parissa.


title: Vincenzo Campi

text: Campi syntyi huomattavaan taiteilijaperheeseen. Hän oli italialaisen renessanssitaidemaalari Galeazzo Campin poika, ja Giulion ja Antonion nuorempi veli. Vincenzon ja Antonion on arveltu saaneen koulutuksensa heidän vanhemman veljensä Giulion työpajassa, joka oli merkittävä taidemaalari ja arkkitehti ja työskenteli Cremonassa. Joitakin tietoja on säilynyt Vincenzon varhaisista vuosista, joista yhden mukaan taiteilija työskenteli muotokuvan parissa (teos hävinnyt), joka esitti arkkiherttua Ernestiä ja hänen veljeään Itävallan Rudolfia heidän oleskellessaan Cremonassa vuonna 1563.


title: Vincenzo Campi

text: Kun hänen veljensä Giulio ja Antonio työskentelivät läheisesti cremonalaisen manierismin tyyliin, Vincenzo tunnettiin naturalismistaan ja "kuvailevasta maalaustavasta", kuten Filippo Baldinucci kuvasi kirjassaan "Notizie" kuin, "(a) hyvä naturalisti, joka säilyttää aina todellisuuden imitoinnin." Vincenzon tyylin kehityksen on ajateltu johtuneen hänen veljensä Giulion kuolemasta vuonna 1573 ja tärkeästä tilaustyöstä, jonka hän sai samana vuonna. Vincenzolta tilattiin fresko, Cremonan katedraaliin, joka oli jäänyt kesken taidemaalari Pordenonelta noin viisikymmentä vuotta aiemmin. On ehdotettu, että johtui hänen veljensä tyylillisen ohjauksen puutteesta sekä Pordenonen ilmeikkäiden freskojen vaikutuksesta, että Vincenzo alkoi yhdistää cremonalaisen manierismin ja lombardialaisen naturalismin tyyliä maalauksessaan.


title: Vincenzo Campi

text: Vincenzo ja hänen veljensä olivat hyvin aktiivisia uskonnollisten aiheiden maalaajia, vaikka heitä ei siitä parhaiten tunnetakkaan. Pordenonen vaikutus voidaan selvästi nähdä Vincenzon vuoden 1575 alttaritaulussa, "Kristus Ennen Ristiinnaulitsemista", joka näyttää taiteilijan kehittyneen lombardialaisessa naturalismissa. Ristiinnaulitseminen on epätavanomaisesti kuvattu. Kristus seisoo hankalassa asennossa käsi jalkojensa välissä, kun hänen teloittajansa vetää häntä kädestä maahan. Erikoinen asento on omaksuttu Pordenonen varhaisesta piirroksesta, joka kuvaa Kristuksen kärsimystä.


title: Vincenzo Campi

text: Campi tunnetaan parhaiten hänen merkittävästä panoksestaan Pohjois-Italian laatukuvamaalauksen syntymiselle. Uusi kuva-genre syntyi aivan yllättäen vuosien 1580 ja 1585 välillä Cremonassa ja Bolognassa, ja sen kehitykseen vaikuttivat voimakkaasti flaamilaiset taiteilijat Pieter Aertsen ja Joachim Beuckelaer, jotka maalasivat laatukuvamaalauksia. Näiden teosten näkeminen oli tullut mahdolliseksi flaamilaisten laatukuvamaalausten tuonnin takia, erityisesti Beuckelaerin teoksia tuotiin Antwerpenistä Cremonaan sellaisten varakkaiden kauppiaiden toimesta kuten Affaitatin pankkiirisuku, jolla oli tiloja molemmissa kaupungeissa. On erittäin todennäköistä, että Campi oli nähnyt näitä maalauksia maalatessaan Farnese -suvulle Piacenzassa, jossa perheellä oli merkittävät kokoelmat flaamilaisia laatukuvamaalauksia. Campi oli keskeinen hahmo laatukuvamaalauksen kehityksessä Pohjois-Italiassa, sillä hän oli ensimmäinen, joka maalasi sarjan lihakauppiaita, kala- ja siipikarjakauppiaita varakkaan Fugger-perheen tilauksesta Augsburgissa.


title: Vincenzo Campi

text: Tämä kehitys siirtyi manierismista kohti "anti-manieristista" naturalismia, jota kuvasi taidehistorioitsija Walter Friedlaender seuraavasti: "terve, maanläheinen henki olemassaoloon ja rinnalle voimakas muoto saavutetaan määrätietoisella työllä ja uudella yhteydellä elävään todellisuuteen."


title: Vincenzo Campi

text: Campin "villano-kuvaukset" tai talonpojat kuvasivat ja vahvistivat ajan pohjois-italialaista keskustelua, joka väitti että tietyt ruoat olivat sopivia vain yläluokkaisille kansalaisille ja toiset alaluokalle. Campin "Kalanmyyjät" kuvaa papujen, tumman leivän ja vihersipulien syöntiä, jota olivat juuri sellaisia ruokia, jotka oli luokiteltu sopiviksi ainoastaan työväenluokalle Bartolomeo Pisanellin vaikuttavassa teoksessa "Trattato della natura de’ cibi et del bere" (1585). Juusto nähtiin sopivana ruokana alaluokille, "(joilla) ei ole keinoja saada itselleen muita terveellisiä ruokia". Campi kuvaa juuston alempaa asemaa teoksessaan" Juustonsyöjät", joka melko kaunistelematta kuvaa "ahneita maalaisia" nauramassa ja kauhomassa ricotta-juustoa suihinsa.


title: Vincenzo Campi

text: Huolimatta Campin valinnasta kuvata alempia yhteiskuntaluokkia, hänen aiheen käsittelytapansa ei ole sympaattinen tai romantisoitu. Campi käytti ruokaa usein metaforana ja kuvasi kohteitaan karkeina ja seksuaalisesti saatavina. Taidehistorioitsija Barry Wind näkee näissä teoksissa aikakautensa laajennuksen klassisesta "pitture ridicolen" tai "koomisen maalauksen" ideasta, jossa maalaus toimi kaksimielisenä vitsinä  koulutetulle miehelle, jolla oli alhainen huumorintaju.’


title: Vincenzo Campi

text: Muut taiteilijat, jotka työskentelivät Campin ohella Cremonassa vuosien 1580 ja 1585 välillä, ovat Bartolomeo Passarotti ja hänen oppilaansa Annibale Carracci, jotka molemmat myötävaikuttivat merkittävästi pohjoisitalialaisen laatukuvamaalauksen kehitykseen. Taidehistorioitsijat kuvaavat usein näitä 1580-luvun teoksia Caravaggion seuraavan vuosisadan teosten realismin edeltäjiksi.


title: Australian avoin tennisturnaus 2017 – naisten nelinpeli

text: Martina Hingis ja Sania Mirza voittivat turnauksen viime vuonna, mutta eivät pelanneet tänä vuonna yhdessä. Hingis pelasi Coco Vandeweghen kanssa ja Mirza Barbora Strýcován kanssa.


text: Bethanie Mattek-Sands ja Lucie Šafářová voittivat parina neljännen Grand Slam -mestaruutensa ja toisen kerran Australian avoimissa.


title: Wolfgang Kayser

text: Wolfgang Kayser (1906–1960), saksalainen kirjallisuuden tutkija. Hän oli yksi teoreettisen kirjallisuustieteen merkittävimmistä edustajista. Hänen pääteoksensa on "Das sprechliche Kunstwerk". Hän oli professorina ensin Lissabonissa, myöhemmin Göttingenissä.


title: Heinrich Kayser

text: Heinrich Gustav Johannes Kayser (1853–1940) oli saksalainen fyysikko ja professori Bonnissa. Hän oli merkittävä spektrien tutkijana ja spektrianalyysin kehittäjänä ja julkaisi spektrianalyysiin liittyviä teoksia. Rungen kanssa yhdessä tutkiessaan alkuaineitten spektrejä hän onnistui näyttämään, että nämä ryhmittyvät sarjoiksi, jotka vastaavat alkuaineiden jaksollisen järjestelmän ryhmiä.


title: Australian avoin tennisturnaus 2017 – miesten nelinpeli

text: Jamie Murray ja Bruno Soares oli puolustava mestaripari, mutta he hävisivät jo ensimmäisellä kierroksella parille Sam Querrey ja Donald Young.


text: Henri Kontinen ja John Peers saavuttivat molemmat ensimmäisen Grand Slam -voittonsa nelinpelissä.


title: Antonio Campi

text: Antonio Campi (n. 1523 – 1587) oli italialainen renessanssin taidemaalari.


title: Antonio Campi

text: Antonio Campi oli syntynyt Cremonassa. Hän yhdisti lombardialaista ja manieristista tyyliä. Hänen laajennettu perheensä loi pohjan cremonalaiselle maalauskoulukunnalle. Giulio Campi oli Antonion velipuoli, kun taas Vincenzo Campi oli veli. Bernardino Campi on voinut olla sukulainen. Kaikki olivat aktiivisia taidemaalareita. Antonion oppilaiden joukossa olivat Galeazzo Ghidoni, Ippolito Storto, Giovanni Battista Belliboni, ja Giovanni Paolo Fondulo.


title: Isolation

text: Isolation voi tarkoittaa ainakin seuraavia:


title: Sini Alusniemi

text: Sini Alusniemi (s. 16. elokuuta 1981) on suomalainen maastohiihtäjä. Hän edustaa Ikaalisten Urheilijoita. Alusniemi on erikoistunut vapaaseen hiihtotapaan.


title: Sini Alusniemi

text: Alusniemi hiihti 2. maaliskuuta 2014 uransa ainoan maailmancupin osakilpailun ollen Lahdessa kymmenen kilometrin vapaan hiihtotavan kilpailussa 48:s. Vuosina 2003–2015 Alusniemi hiihti yhteensä neljä Continental Cupin ja Skandinavia Cupin osakilpailua ollen parhaimmillaan kymmenes Lapinlahdella kymmenen kilometrin vapaan hiihtotavan kisassa 27. helmikuuta 2005.


title: Sini Alusniemi

text: Alusniemellä on useita sijoituksia kymmenen parhaan joukkoon SM-kilpailuissa. SM-kisoissa 2013 hän oli kymmenen kilometrin vapaan hiihtotavan kilpailussa viides ja 30 kilometrin vapaan hiihtotavan kilpailussa kuudes. SM-kisoissa 2014 Alusniemi oli viiden kilometrin vapaan hiihtotavan kilpailussa kymmenes. SM-kisoissa 2015 hän oli kymmenen kilometrin vapaan hiihtotavan kilpailussa kahdeksas ja SM-kisoissa 2016 samalla matkalla kuudes.


title: Sini Alusniemi

text: Alusniemi hiihti toiseksi Suomen Cupin kymmenen kilometrin vapaan hiihtotavan kilpailussa Jämijärvellä 2017.


title: Sini Alusniemi

text: Alusniemi siirtyi Ikaalisten Urheilijoihin elokuussa 2017 Kangasniemen Kalskeesta.


title: Muisto Lassila

text: Muisto Adolf "Kusti" Lassila (10. maaliskuuta 1920 Viipuri – 12. heinäkuuta 2012 Imatra) oli suomalainen jatkosodan aikainen kaukopartioradisti.


title: Muisto Lassila

text: Ylikersantin arvoinen Lassila oli jatkosodan aikana kaukopartiomatkoilla venäläisten selustassa yhteensä 190 vuorokauden ajan ja tehtyjen matkojen kokonaispituus oli yli 3 000 kilometriä. Kesällä 1944 hän oli mukana Karjalan kannaksella venäläisten selustassa toimineessa nelimiehisessä Matti 7 -kaukopartiossa, johon kuuluivat Lassilan lisäksi ylikersantti Urpo Lempiäinen, alikersantti Olavi Hietanen ja sotamies Erkki Haltsonen. He jättäytyivät piiloon kesäkuussa 1944 venäläisten suurhyökkäyksen aikana ja tarkkailivat venäläisten kuljetuksia rintamalle ilmoittaen niistä radioteitse päämajaan. Partiolla oli kätkössä ruokaa ja ammuksia niin että se ei tarvinnut ilmatäydennystä.


title: Muisto Lassila

text: Heinäkuussa Matti 7 -partio havaitsi, että venäläisten junat menivät tyhjinä rintaman suuntaan ja tulivat takaisin aseilla ja miehistöllä lastattuina. Tästä voitiin päätellä, että venäläiset olivat siirtämässä joukkoja pois Suomen rintamalta, ja näin suomalaisilla rauhanneuvottelijoilla oli tieto siitä, etteivät venäläiset enää pyrkineet jatkamaan hyökkäystään eivätkä enää vaatineet ehdotonta antautumista. Matti 7 -partio palasi takaisin yöllä 4. elokuuta uimalla Vuoksen yli suomalaisten puolelle. Partio oli ollut 51 vuorokautta retkellään.


title: Muisto Lassila

text: Lassila oli vielä mukana kolmimiehisessä partiossa, joka hyppäsi laskuvarjoilla venäläisten puolelle Metsäpirtin Munasuolle 31. elokuuta 1944. Partion, jonka muut jäsenet olivat sotamies Roman Guika ja kersantti Arvo Ranki, tehtävänä oli venäläisten huoltoliikenteen tarkkailu. Partion jäsenenistä vain Lassila selvisi takaisin Suomen puolelle aselevon jälkeen uimalla Vuoksen yli 11. syyskuuta 1944.


title: Muisto Lassila

text: Sodan jälkeen Lassila oli 1940-luvun lopulla Kuohun Pilke -nimisen peiteyrityksen palveluksessa muodollisesti työmiehenä, mutta todellisuudessa jatkuvassa valmiudessa olleen kaukopartion yhtenä jäsenenä. Lassila teki 1950-luvun alussa Naton ja Norjan tiedustelupalvelun palkkaamana ainakin kolme vakoilumatkaa Neuvostoliiton puolelle, ja hän luovutti saamiaan tietoja myös Suomen puolustusvoimien sotilastiedustelulle. Hän yritti yhdessä entisen kaukopartiomies Viljo Suikkasen kanssa tehdä vakoilumatkan Stalinin kanavalle mutta tämä retki ei onnistunut.


title: Muisto Lassila

text: Tiedustelu-uransa jälkeen Lassila asui Imatralla ja oli työssä Imatran terästehtaalla.


title: Olipa kaksi kertaa eilinen

text: Olipa kaksi kertaa eilinen (DVD-julkaisussa Olipa kaksi kertaa eilinen…; ) on vuonna 1998 ensi-iltansa saanut María Ripollin ohjaama, Rafa Russon käsikirjoittama ja Juan Gordonin tuottama espanjalais-brittiläinen romanttinen fantasiakomediaelokuva, jonka pääosissa ovat Lena Headey, Douglas Henshall ja Penélope Cruz.


title: Olipa kaksi kertaa eilinen

text:
Lontoolaisen pariskunnan, Victor Bukowskin (Douglas Henshall) ja Sylvia Weldin (Lena Headey), parisuhde on kariutumassa. Victor on alkoholisoitunut työtön näyttelijä, joka päätyy pettämään Sylviaa ja menettää sen seurauksena hänet. Pian Sylvia on menossa naimisiin toisen miehen, Dave Summersin (Mark Strong), kanssa. Victor yrittää estää häntä astumasta alttarille, mutta epäonnistuu yrityksessään. Hän alkaa suunnitella jo itsemurhaa, mutta tapaakin kaksi outoa miestä, joiden ansiosta hän saa tilaisuuden korjata asiat. Victor pääsee matkustamaan kahdeksan kuukautta taaksepäin tilanteeseen, jossa hän saattoi vielä vaikuttaa tulevaisuuteensa.
"Olipa kaksi kertaa eilinen" -elokuvan kuvaukset alkoivat 21. heinäkuuta 1997 ja päättyivät 7. syyskuuta 1997. Elokuva kuvattiin Lontoossa, Britanniassa.


title: Olipa kaksi kertaa eilinen

text: "Olipa kaksi kertaa eilinen" sai ensi-iltansa Kanadassa Montrealin elokuvajuhlilla 30. elokuuta 1998. Elokuvan teatteriensi-ilta oli Britanniassa 27. marraskuuta 1998 ja Espanjassa 19. helmikuuta 1999. Elokuvan muina niminä ovat Espanjassa "Lluvia en los zapatos", Britanniassa, Ranskassa ja Australiassa "If Only…" sekä Yhdysvalloissa "Twice Upon a Yesterday". Elokuva esitettiin myös muun muassa San Sebastiánin, Toronton ja Cannesin elokuvajuhlilla. "Olipa kaksi kertaa eilinen" sai teatteriensi-iltansa Suomessa 23. heinäkuuta 1999 ja oli Finnkinon levittämä. Elokuva oli Suomessa 143. katsotuin elokuva 1 562 hengen katsojamäärällään vuonna 1999. Finnkino on julkaissut elokuvan Suomessa myös DVD:lle.


title: Olipa kaksi kertaa eilinen

text: Rotten Tomatoes -sivuston mukaan 29% kriitikoista on antanut elokuvalle positiivisen arvosanan 4,8/10 keskiarvolla. Keräys perustuu 21 arviointiin. 1 214 käyttäjästä 56% on antanut elokuvalle positiivisen arvosanan 3,2/5 keskiarvolla. Internet Movie Databasen 2 069 käyttäjää on antanut elokuvalle keskiarvon 6,5/10.


title: Isoksatsoli

text: Isoksatsoli (CHNO) on aromaattinen ja heterosyklinen orgaaninen yhdiste. Isoksatsoli on oksatsolin isomeeri.


title: Isoksatsoli

text: Huoneenlämpötilassa isoksatsoli on väritöntä nestettä ja sillä on pyridiininkaltainen epämiellyttävä haju. Yhdiste reagoi elektrofiilien kanssa 4-asemassa olevan hiiliatomin kanssa. Yhdiste on heikko emäs, joka liukenee hieman veteen ja hyvin orgaanisiin liuottimiin. Hyvin vahvat emäkset reagoivat isoksatsolin kanssa, jolloin sen rengasrakenne avautuu ja muodostuu syanoasetaldehydin suola.


title: Isoksatsoli

text: Isoksatsolia voidaan valmistaa propargyylialdehydin tai sen asetaalien ja hydroksyyliamiinin välisellä reaktiolla. Yhdisteen kaupallinen merkitys on suhteellisen vähäistä.


title: A Man and A Woman

text:
A Man and A Woman on vuonna 2016 julkaistu eteläkorealainen elokuva, jonka on ohjannut Lee Yoon-Ki.
Elokuvaa kuvattiin vuoden 2015 helmikuussa Suomessa.


title: Cover Me

text: Cover Me on amerikkalaisen laulaja-lauluntekijän Bruce Springsteenin tekemä ja esittämä kappale. Se oli toinen julkaistu single hänen menestyksekkäältä "Born in the U.S.A." -albumilta. Springsteen teki kappaleen Donna Summerille. Kuitenkin Springsteenin managerin Jon Landaun mielestä kappaleessa oli hittipotentiaalia, joten hän piti sen tulevalle Springsteenin albumille.


title: Cover Me

text: Kappale äänitettiin tammikuussa 1982 ensimmäisten "Born in the U.S.A." äänityssessioiden aikana. Kappale oli alun perin tarkoitettu Donna Summerille, mutta Jon Landau esti tämän ja Springsteen teki tälle myöhemmin kappaleen "Protection".


title: Cover Me

text: Kappale pääsi parhaimmillaan sijalle 7 "Billboard" Hot 100 -singlelistalla loppukesästä 1984. Se oli toinen "Born in the U.S.A." -albumin ennätystä sivuavasta seitsemästä top 10 hittisinglestä.


title: Cover Me

text: Kappaleelle ei tehty musiikkivideota.


title: Erik Bonsdorff

text: Björn Erik Avenir Bonsdorff (s. 26. kesäkuuta 1954 Tammisaari) on suomalainen biologi ja professori, joka on erikoistunut meribiologiaan. Hän on työskennellyt meribiologian professorina Åbo Akademissa vuodesta 1999 lähtien.


title: Erik Bonsdorff

text: Bonsdorff on Suomen merkittävimpiä ja siteeratuimpia merentutkijoita. Hänet nimettiin vuoden professoriksi vuonna 2017. Hän on vaikuttanut konkreettisesti Itämeren tilanteen kohentumiseen muun muassa HELCOMin neuvonantajana.


title: Apollo Computer

text: Apollo Computer Inc. oli yhdysvaltalainen vuonna 1980 perustettu tietokoneita ja työasemia valmistanut yritys.


title: Apollo Computer

text: Hewlett-Packard osti yrityksen vuonna 1989, kauppasumma oli 476 miljoonaa dollaria.


title: Apollo Computer

text: Yrityksen toiminta loppui vaiheittain 1990–1997.


title: Apollo Computer

text: Yrityksen tuotteisiin kuuluivat:


title: Apollo Computer

text: Yrityksen työasemamallit perustuivat Motorola 68000 -suorittimiin lukuun ottamatta DN10000-mallia, jossa oli Apollo/PRISM-suoritin.


title: Apollo Computer

text: Apollo-työasemat toivat hajautetun tietotekniikan myös CERNiin.


title: Apollo Computer

text: Domain/OS oli jatkoa aiemmalle AEGIS-käyttöjärjestelmälle.


title: Apollo Computer

text: Domain/OS oli huomattava, koska se oli yksi ensimmäisiä hajautettuja käyttöjärjestelmiä ja toteutti hajautetun levyjärjestelmän.


title: Apollo Computer

text: Käyttöjärjestelmän tuki loppui 2001.


title: Apollo Computer

text: PRISM () käytti suunnitteluperiaatetta, jota myöhemmin kutsuttiin nimellä VLIW suoritintyypiksi.


title: Apollo Computer

text: PRISM oli hetkellisesti yksi nopeimpia mikroprosessoreja. Sen sanotaan vaikuttaneen PA-RISC suorittimen kehitykseen.


title: Aegis (täsmennyssivu)

text: Aegis voi tarkoittaa seuraavia:


title: Kristiina Abrahamintytär

text: Kristiina Abrahamintytär () oli Ruotsin kuningatar, kuninkaallinen jalkavaimo ja myöhemmin Ruotsin kuningas Kaarle VIII Knuutinpoika Bonden kolmas vaimo.


title: Kristiina Abrahamintytär

text: Arvellaan, että Kristiina oli suomalaisen aatelismiehen ja Raaseporin käskynhaltijan Abraham Pederssonin tytär ja että Kaarle tapasi hänet toisen maanpakonsa aikana Suomessa 1457. Kun Kaarle palasi Ruotsiin ja nousi valtaistuimelle toisen kerran vuonna 1464, seurasi Kristiina mukana. Heidän poikansa Kaarle Kaarlenpoika syntyi noin 1465.


title: Kristiina Abrahamintytär

text: Vuonna 1470 Kaarle meni Kristiinan kanssa naimisiin ja siten hänestä tuli kuningatar. Aviolitto solmittiin huolimatta siitä, että valtaneuvosto vastusti sitä. Hän on Kaarina Maununtyttären lisäksi ainoa suomalainen kuninkaan jalkavaimo, josta on myös tullut kuningatar. Avioitumisen päivämäärä on tuntematon, mutta se tapahtui kevään 1470 aikana, joitakin viikkoja ennen Kaarlen kuolemaa 15. toukokuuta. Häät eivät olleet salaisuus, vaan niihin osallistui Tukholmassa 50 häävierasta. Avioitumisen seurauksena Kristiinan pojasta Kaarle Kaarlenpojasta tuli isänsä tunnustettu perillinen. Sekä poika että Kristiina liitettiin uuteen testamenttiin, jonka kuningas laati heti häiden jälkeen. Tämä tapahtui kuninkaan vävyjen kustannuksella. Kuningas antoi veljenpoikansa Sten Sturen varmistaa Kristiinan ja hänen poikansa oikeudet hänen kuolemansa jälkeen: ""hjälpa och försvara dem och deras tillrätta, som han ock fulleliga lovat haver sig gärna vilja göra"". Sen perusteella Sten Sture nimitettiin valtionhoitajaksi kunnes poika Kaarle olisi täysi-ikäinen ja voitaisiin valita kuninkaaksi vävy Ivarin sijaan, jolla tämä asema oli aikaisemmin ollut.


title: Kristiina Abrahamintytär

text: Kuningas Kaarlen avioliitto Kristiinan kanssa oli kiistanalainen, koska se rikkoi perinnettä avioitua oman yhteiskuntaluokan sisällä. 1490-luvulla kirjoitti piispa Henrik Tidemansson Linköpingistä avioliittoa kuvailevan runon: ""Konung Karl vart enkil och led stort had/at han giffte sig mot Rikesins raad/Huar stadge haffwe sedelis kläde/oc ey osid vor herra hääde""


title: Kristiina Abrahamintytär

text: Kristina oli kuningattarena muutaman viikon, kunnes hänestä tuli leski 15. toukokuuta 1470. Samassa yhteydessä Sten Sture kumosi testamentin, otti itselleen kaiken vallan ja antoi suurimman osan entisen kuninkaan omaisuudesta vävyillensä. Vuonna 1488 Kaarle Kaarlenpoika poikansa onnistui palauttamaan osan isänsä omaisuudesta Sten Sturen myötävaikutuksella.


title: Göransson Arena

text: Göransson Arena on jääpallohalli ja samalla myös monikäyttöareena Sandvikenissä, Ruotsissa. Hallissa pelaa Ruotsin jääpallon paikallinen pääsarjajoukkue Sandvikens AIK. Lisäksi hallissa on järjestetty syksystä 2009 alkaen Jääpallon maailmancup. Keväällä 2017 hallissa pelataan vuotuiset jääpallon miesten A-sarjan MM-kisat.


title: Göransson Arena

text: Jääpallohallin rakentamisen ensimmäisinä ideoijina olivat vuonna 2004 Lennart Malmkvist, Magnus Muhrén och Per Nilsson. Seuraavana vuonna keskusteluihin tulivat mukaan paikalliset Sandvikin kunta ja suuryritys Sandvik. Työryhmä teki asiasta raportin marraskuuhun 2005 mennessä. Seuraavana vuonna asian selvittelyä jatkettiin, ja keskeiseksi rahoitustahoksi paikallisen Elitserien jääpalloseuran Sandvikens AIK:n, Sandvikenin kunnan ja Sandvik AB:n lisäksi tuli Göransson-säätiö, Sandviken-yrityksen perustajan mukaan nimetty rahasto. Suunnitelmien mukaan areenan tuli olla monikäyttöareena eli jääpallo oli vain osa areenan käytöstä. Muina käyttötarkoituksina tuotiin esille konsertit, ratsastuskilpailut, sirkus ja muut urheiluharjoitukset.


title: Göransson Arena

text: Areenan rakennustyöt käynnistyivät 2007, ja areena oli valmis vihittäväksi toukokuun lopussa 2009. Paikalla järjestettin avajaisshow, jossa edustettuina olivat sandvikeniläistaustaiset Ruotsin euroviisuedustajat Tomas Ledin ja Malena Ernman sekä Sandviken Big Band, Sandvikenin sinfoniaorkesteri ja jazz-yhtye Jappz. Viihteen puolen seuraava suurtapahtuma oli Eurovision laulukilpailujen Ruotsin karsintojen eli Melodifestivalenin välierät vuonna 2010.


title: Göransson Arena

text: Sandviken AIK aloitti Elitserien-pelinsä syksyllä 2009 Göransson Arenalla. Lisäksi Jääpallon maailmancup on pelattu areenalla syksystä 2009 alkaen. Talvella 2017 Areenalla järjestetään jääpallon miesten A-sarjan MM-kisat.


title: Göransson Arena

text: Halli rakennettiin vuosina 2007-2009. Halli on 105 metriä pitkä ja 65 metriä leveä. Korkeimmasta kohdastaan se on 28,5 metriä korkea.


title: Miguel Antonio Otero

text: Miguel Antonio Otero (17. lokakuuta 1859 St. Louis, Missouri – 7. elokuuta 1944 Santa Fe, New Mexico) oli yhdysvaltalainen poliitikko.


title: Miguel Antonio Otero

text: Miguel Antonio Oteron isä, joka oli samanniminen, oli pankkiiri, liikemies ja lakimies. Hänen äitinsä oli Mary Josephine (o.s. Blackwood) Otero.


title: Miguel Antonio Otero

text: Miguel Antonio Otero meni naimisiin joulukuussa 1888 Caroline V. Emmettin kanssa. Perheeseen syntyi kolme lasta, joista yksi kuoli lapsena. Hän meni uudelleen naimisiin lokakuussa 1913. Toisesta avioliitosta hänellä ei ollut lapsia.


title: Miguel Antonio Otero

text: Kun Otero oli 2-vuotias, perhe palasi tasankojen poikki kotiseudulle New Mexicoon. Hän opiskeli St. Louisin yliopistossa ja Notre Damen yliopistossa. Hänestä tuli kirjanpitäjä. Vuonna 1880 hän sai työpaikan kassavirkailijana San Miguel National Bankista, jossa hänen isänsä oli toimitusjohtajana. Tässä toimessa hän oli vuoteen 1885 saakka. Hän toimi myös Las Vegasin kaupungin rahatoimiston johtajana sekä testamentin valvojana San Miguelin piirikunnassa. Myöhemmin hänestä tuli tuomiopiirin sihteeri, jossa hän työskenteli vuoteen 1893 saakka.


title: Miguel Antonio Otero

text: Presidentti William McKinley nimitti Oteron New Mexicon kuvernööriksi 2. kesäkuuta 1897. Otero oli New Mexicon ainoa latinotaustainen kuvernööri. Taustansa takia hän jätti laajalti huomiotta vanhat poliittiset klikit, kuten ”Santa Fe Ringin”, ja sen sijaan rakensi oman vahvan poliittisen organisaation.


title: Miguel Antonio Otero

text: Huolimatta espanjalaisesta taustastaan Otero tuki innostuneesti presidentti McKinleyn pyyntöä saada vapaaehtoisia palvelemaan Espanjan–Yhdysvaltain sodassa. Otero esti menestyksekkäästi padon rakentamisen Teksasin El Pason ja Meksikon Ciudad Juárezin välillä; pato olisi estänyt newmexicolaisia käyttämästä Rio Granden vettä.


title: Miguel Antonio Otero

text: Oterosta tuli New Mexicon osavaltion kannattaja. Hän ei kuitenkaan kannattanut Arizonan ja New Mexicon yhdistämistä yhdeksi osavaltioksi. Marraskuussa 1905 presidentti Theodore Roosevelt, joka kannatti Arizonan ja New Mexicon yhdistämistä, nimitti Herbert Hagermanin kuvernööriksi, ja Otero erosi virastaan 22. tammikuuta 1906 palveltuaan pitempään kuin kukaan toinen New Mexicon territorion kuvernööri.


title: Miguel Antonio Otero

text: Otero jätti republikaanipuolueen ja liittyi myöhemmin demokraatteihin. New Mexicossa sijaitseva Oteron piirikunta on nimetty hänen mukaansa.


title: Miguel Antonio Otero

text: Miguel Antonio Otero ja hänen veljensä Page vierailivat Billy the Kidin luona Santa Fen vankilassa talvella 1880–1881.


title: Koidu

text: Koidu tai Koidu-New Sembehun on Sierra Leonen Itäisessä maakunnassa sijaitsevan 505 767 asukaan Konon piirikunnan hallintokeskus. Kaupungin asukasluku oli 128 074 (VL2015; vuonna 2004 väkiluku oli 80 025 as.). Se kasvoi osaltaan, kun läheinen New Sembehun liitettiin aiempaan Koiduun.


title: Koidu

text: Koidussa sijaitsee timanttikaivosalue, jota Sierra Leone Selection Trust vuokraa. Siellä toimii esimerkiksi israelilaisomisteinen Koidu Holdings, jolla on Sierra Leonen suurin teollinen timanttikaivos. Seudun asukkaat etsivät timantteja myös perinteisemmin käsityönä. Ensimmäiset timantit löydettiin vuonna 1930 ja alueen ”helmiin” kuuluu vuonna 1972 esiin kaivettu maailman suurin alluviaalinen "Sierra Leonen tähti" -timantti (Star of Sierra Leone, hiomattomana 968,9 karaattia eli 193,8 g). 1990-luvun sisällissodan aikaan seudun asukkaita pakotettiin aseellisesti kaivostöihin ja seudun timantteja salakuljetettiin Liberiaan. Julmuuksien vuoksi seudun timantteja nimitettiin myös veritimanteiksi, mutta sodan päätyttyä ja olojen parannuttua kansainväliset rajoitukset sierraleonelaisille timanteille poistettiin vuonna 2003. Seudun timantteja toimitaan nykyisin maailman tunnetuimmille korulikkeille kuten Tiffany & Co.:lle.


Ringling Bros. and Barnum & Bailey Circus on toukokuussa 2017 toimintansa lopettanut yhdysvaltalainen sirkusyhtiö, joka tunnetaan myös nimellä "The Greatest Show on Earth". Yhtiö syntyi vuonna 1919, kun P. T. Barnumin ja James Anthony Baileyn vuonna 1881 perustama Barnum & Bailey yhdistettiin Ringling-veljesten vuonna 1884 perustettuun sirkukseen. Ringlingin veljekset olivat ostaneet Barnum & Baileyn jo Baileyn kuoltua vuonna 1906, mutta sirkukset toimivat erikseen, kunnes ne yhdistettiin vuonna 1919.


title: Ringling Bros. and Barnum & Bailey Circus

text: Vuoteen 1956 asti sirkus toimi perinteisenä sirkusseurueena purettavine ja siirrettävine telttoineen ja junakuljetuksineen, mutta sen jälkeen se on esiintynyt kiinteillä esiintymispaikoilla, kuten urheilustadioneilla. Vuonna 1967 Ringlingin veljekset myivät sirkuksensa veljeksille Irvin ja Israel Feld, jotka puolestaan myivät sen vuonna 1971 leluyritys Mattelille, kunnes ostivat sen takaisin itselleen vuonna 1982. Vuonna 1984 sirkus tuli osaksi kansainvälistä Feld Entertainment -viihdeyritystä, jonka pääkonttori on Floridassa.


text: Vedoten laskeviin yleisömääriin ja korkeisiin käyttökustannuksiin Feld Entertainment ilmoitti tammikuussa 2017, että sirkuksen toiminta lopetetaan toukokuussa 146 toimintavuoden jälkeen. Kävijämäärät lähtivät nopeaan laskuun, kun sirkus luopui eläinten käytöstä esityksissään eläinsuojelujärjestöjen painostuksesta. Emoyhtiö Feld Entertainment jatkaa toimintaansa ja tuottaa muun muassa Disney on Ice -esityksiä.


text: Viimeinen näytös pidettiin 21. toukokuuta 2017 New Yorkissa.


title: The Greatest Show on Earth

text: "'The Greatest Show on Earth" voi tarkoittaa seuraavia:


title: BMW 7-sarja (E38)

text: BMW E38 on BMW 7-sarjan kolmannen sukupolven malli, jota valmistettiin vuosina 1994–2001. Se korvasi edeltäneen E32-mallin ja seuraajaksi tuli E65. BMW E38 esiintyy James Bondin autona elokuvassa "Huominen ei koskaan kuole". Malli oli myös viimeinen 7-sarjalainen, joka oli saatavana manuaalivaihteisena.


title: BMW 7-sarja (E38)

text: BMW E38:n valmistus alkoi vuoden 1994 alussa. Edeltäjäänsä verrattuna sekä sisä- että ulkomitat kasvoivat ja muotoilu muuttui BMW:n uuden tyylisuunnan mukaiseksi. Korin muodot olivat pyöreämmät ja BMW:lle tunnusomaiset neljä pyöreää ajovaloumpiota vaihtuivat 3-sarjan tyylisiin suorakaiteen muotoisiin ajovaloihin. Vuotta myöhemmin esitelty 5-sarjalainen muistuttaa hyvin paljon E38-mallia sekä sisätilojen että korin muotoilun osalta. Normaalin sedanin lisäksi 7-sarjaa valmistettiin pidennettyinä L- (Lang) ja L7-malleina.


title: BMW 7-sarja (E38)

text: Kaikissa malleissa oli vakiovarusteina ABS-jarrut ja kuljettajan sekä etumatkustajan turvatyynyt. Vuonna 1995 740i/740iL- ja 750i/750iL-malleihin alettiin tarjota lisävarusteena ajovakaudenhallintajärjestelmää (DSC). Seuraavana vuonna vakiovarusteeksi tuli etumatkustajien sivuturvatyynyt, ja vuonna 1997 ensimmäisenä maailmassa päätä suojaavat sivuturvatyynyt. Samaan aikaan tuli saatavaksi lisävarusteena takamatkustajien sivuturvatyynyt.


title: BMW 7-sarja (E38)

text: Syksyllä 1998 BMW E38 sai pienehkön kasvojenkohotuksen. Näkyvin uudistus oli uuden 3-sarjalaisen tyyliset etuvalot, joiden alalaita oli muotoiltu pyöreiden lamppujen mukaisesti. Myös takavalojen laseihin tuli uusi kristallikuviointi. Ajovakaudenhallintajärjestelmä lisättiin vakiovarusteeksi kaikkiin 7-sarjan malleihin.


title: BMW 7-sarja (E38)

text: Vuodelle 2001 tehtiin vielä muutama pieni ulkonäöllinen uudistus. Etuvilkut muuttuivat oransseista kirkaslasisiksi ja sivuhelmoista ja puskurien listoista tuli korinväriset. Viimeiset E38-mallit valmistuivat heinäkuussa 2001.


title: Volavérunt

text: Volavérunt on vuonna 1999 ensi-iltansa saanut Bigas Lunan ohjaama espanjalais-ranskalainen draamaelokuva, jonka pääosissa ovat Aitana Sánchez-Gijón, Penélope Cruz, Jordi Mollà ja Jorge Perugorría. Elokuva sijoittuu 1700- ja 1800-lukujen Espanjaan ja kertoo Alban 13. herttuattaresta ja hänen kuolemastaan.


title: Volavérunt

text: "Volavérunt" perustuu uruguaylaisen Antonio Larretan samannimiseen Planeta-kirjallisuuspalkinnolla palkittuun historialliseen romaaniin "Volavérunt" (1980), jonka pohjalta Bigas Luna ja Cuca Canals sovittivat elokuvan käsikirjoituksen. Elokuvan tuottajina olivat Mate Cantero ja Stéphane Sorlat.


title: Volavérunt

text: "Volavérunt" sai ensi-iltansa Espanjassa 1. lokakuuta 1999 ja Ranskassa 22. marraskuuta 2000. Elokuva on saanut elokuvakriitikoilta sekalaisen vastaanoton. Elokuvajuhlilla elokuva esitettiin alkuperäisessä kestossaan, mutta elokuvan tuottajat leikkasivat sen kansainvälistä julkaisua varten uudelleen. "Volavérunt" sai muun muassa neljä Goya-ehdokkuutta.


title: Kailahun

text: Kailahun on Sierra Leonen Itäisessä maakunnassa sijaitsevan 525 372 asukaan Kailahunin piirikunnan hallintokeskus. Vuonna 2004 kaupungin väkiluku oli 13 108. Se on muslimivaltaisen piirikuntansa suurin kaupunki.


title: Kailahun

text: Kailahunin seudulla on pienen mittakaavan kaivostoimintaa. Maataloustuotannon myytävät päätuotteet ovat kahvi, kaakao ja riisi. Seudun vuosisademäärä on 2001–3000 millimetriä vuodessa ja luonto on pääsääntöisesti savannin tai metsän peitossa. Vuosien sisällissodan (1991–2002) jälkeen alue on toipunut hitaasti ja on yhä Sierra Leonen köyhimpiä piirikuntia.


title: Kailahun

text: Kaupunki sijaitsee Kailahunin piirikunnan Luawan päällikkökunnassa (81 610 as., 2015), vain noin kolme kilometriä kilometriä Guinean rajan eteläpuolella. Kailahunista on linnuntietä 82 kilometriä aluekeskus Kenemaan (länsilounaassa), 294 kilometriä pääkaupunki Freetowniin (lännessä) ja noin 60 kilometriä Guinean lähimpään piirikuntakeskukseen Guéckédouhun (koillisessa) sekä 41 kilometriä Liberian Lofan piirikunnan Foyaan (idässä).


title: Kailahun

text: Guinean puoleisen Guéckédoun piirikunnan syrjäkyliä pidetään loppuvuodesta 2013 alkunsa saaneen Länsi-Afrikan ebolaepidemian (2014–2015) lähtöalueena. Koska ebolaa ei ollut esiintynyt Länsi-Afrikassa aiemmin, sitä ei tunnistettu nopeasti. Kun tunnistaminen tapahtui maaliskuussa 2014, tämä tappava tauti oli jo ehtinyt levitä myös Sierra Leonen puolelle. Epidemia saatiin loppumaan Sierra Leonessa marraskuussa 2015 ja tämä vahvistettiin jälkiseurannan jälkeen maaliskuussa 2016.


title: Smyrna (täsmennyssivu)

text: Smyrna voi tarkoittaa ainakin seuraavia:


title: Legion (televisiosarja)

text: Legion on Noah Hawleyn luoma yhdysvaltalainen televisiosarja, joka perustuu Marvel Comicsin Leegio-sarjakuvahahmoon. Se on ensimmäinen "X-Men" -elokuvasarjaan yhteydessä oleva televisiosarja ja sen on tuottanut FX Productions yhdessä Marvel Televisionin kanssa, Hawleyn toimiessa showrunnerina.


title: Legion (televisiosarja)

text: Dan Stevens esittää David Halleria, mutanttia, jolla on nuorena diagnosoitu skitsofrenia. Sarjassa näyttelevät myös Rachel Keller, Aubrey Plaza, Bill Irwin, Jeremie Harris, Amber Midthunder, Katie Aselton, Jean Smart ja Jemaine Clement. Heidän lisäkseen näyttelijäkaartiin kuuluivat toisella tuotantokaudella Navid Negahban ja Hamish Linklater. FX ja Marvel Television julkistivat Ryhmä-X -sarjakuvista tuttuun Leegioon perustuvan sarjan lokakuussa 2015, Hawleyn sitoutuessa pilottijakson ohjaajaksi ja käsikirjoittajaksi. Näyttelijöiden valinta alkoi tammikuussa 2016 ja pilottijakso valmistui toukokuussa. Sarja eteni tuotantoon ja se kuvattiin Vancouverissa.


title: Legion (televisiosarja)

text: "Legion" alkoi Yhdysvalloissa FX-kanavalla 8. helmikuuta 2017 ja sen ensimmäinen tuotantokausi koostui kahdeksasta jaksosta. Maaliskuussa 2017 sarjalle tilattiin toinen tuotantokausi, joka koostui 11 jaksosta ja alkoi 3. huhtikuuta 2018. Sarjan esittäminen Suomessa alkoi Fox-kanavalla 9. helmikuuta 2017.


title: Legion (televisiosarja)

text: David Hallerilla diagnosoitiin skitsofrenia jo nuorella iällä ja hän on siitä asti ollut potilaana useissa psykiatrisissa sairaaloissa. Tavattuaan erään toisen potilaan, David huomaa mahdollisuuden siihen, että hän on enemmän kuin vain mielisairas.


title: Legion (televisiosarja)

text: Viimeisteltyään työnsä televisiosarjan "Fargo" ensimmäisen tuotantokauden parissa FX-kanavalla vuonna 2014, Noah Hawleylle esiteltiin mahdollisuus kehittää ensimmäinen Ryhmä-X -sarjakuviin perustuva televisiosarja, joiden fani Hawley itsekin oli. Alun perin hänelle esiteltiin idea Helvetintulen Klubiin perustuvasta televisiosarjasta, mutta Hawley ei ollut kiinnostunut ideasta. Sen sijaan hän työskenteli Simon Kinbergin, "X-Men" -elokuvasarjan käsikirjoittajan ja tuottajan, kanssa, kehittääkseen idean sarjaa varten. Keskusteltuaan "tähän tyylilajiin sopivasta mielenkiintoisesta ohjelmasta ... jollaista ei ole tehty", kaksikko valtsi hahmon David Haller / Leegio. Hawley näki hahmon mielenkiintoisena tämän mielisairauden sekä hänen ainutlaatuista ajattelutapaansa kuvailevan sarjan potentiaalin.


title: Legion (televisiosarja)

text: Lokakuussa 2015 FX tilasi "Legionille" pilottijakson, Marvel Televisionin ja FX Productionsin tuottaessa sen; FX Productionsin vastatessa fyysisestä tuotannosta. Hawley sai tehtäväkseen käsikirjoittaa pilotin, ja toimi myös sen vastaavana tuottajana "X-Men" -elokuvien tuottajiin kuuluvien Lauren Shuler Donnerin, Bryan Singerin sekä Kinbergin, Marvel Televisionin johtajien Jeph Loebin ja Jim Choryn, sekä Hawleyn yhteistyökumppanina "Fargossa" toimineen John Cameronin kanssa. Tammikuussa 2016, FX:n puheenjohtaja John Landgraf oli varma, että televisioverkko valitsisi ohjelman tuotantoon, luultavasti kymmenen jakson pituisena, sanoen että "valtaosa pilottijakson asioista on sellaisia, joissa menemme eteenpäin sarjan kautta" ja "käsikirjoitukset ["Legioniin"] ovat poikkeukselliset." Toukokuun aikana, FX tilasi "Legionille" kahdeksan jakson mittaisen ensimmäisen tuotantokauden. Myöhemmin kesäkuussa Landgraf selitti, että kymmenen jakson sijaan tilattiin vain kahdeksan, koska FX halusi Hawleyn etenevän sarjassa omaan tahtiinsa sen sijaan, että yrittäisi "täyttää" sen. Landgraf sanoi myös, että jos sarja menestyy, he voisivat jatkaa sitä niin monen tuotantokauden verran, kun Hawleyn mielestä tarinan kertomiseen tarvitaan.


title: Legion (televisiosarja)

text: 15. maaliskuuta 2017 "Legionille" tilattiin toinen tuotantokausi. Hawley sanoi ensimmäisen tuotantokauden päättyessä, että toinen tuotantokausi koostuisi kymmenestä jaksosta ja selitti olevansa epävarma siitä kuinka pitkään hän haluaisi sarjan jatkuvan: "Luulen, että ensimmäisessä tuotantokaudessa oli asioita, joiden [tunsin] voineen avautua nopeammin, ja asioita, jotka haluaisin käsitellä pidemmällä aikavälillä. Luulen, että toisen vuoden lopussa minulla on parempi ymmärrys siitä montako vuotta vielä jatkettavana". 1. toukokuuta 2018 FX tilasi toiselle tuotantokaudelle vielä yhdennentoista jakson.


title: Legion (televisiosarja)

text: Tammikuussa 2016 Rachel Keller valittiin sarjan naispääosan esittäjäksi tehtyään läpimurtoroolinsa "Fargossa". Helmikuun alussa Dan Stevens valittiin näyttelemään David Halleria, Aubrey Plaza Davidin ystävää Lenny Buskeria ja Jean Smart Davidin terapeuttia, Melanie Birdia. Samalla Kellerin roolihahmon nimeksi paljastettiin Syd Barrett. Saman kuukauden aikana Jeremie Harris valittiin näyttelemään Birdin alaisiin kuuluvaa Ptonomy Wallacea, ja Amber Midthunder savantia nimeltä Kerry Loudermilk. Maaliskuussa Katie Aselton valittiin näyttelemään Amy Halleria, Davidin adoptiosiskoa. Toukokuussa 2016 "Legionille" tilattiin kokonainen tuotantokausi ja Bill Irwin liittyi näyttelijäkaartiin tiedemies Cary Loudermilkin roolissa.


title: Legion (televisiosarja)

text: Hawley julkisti lokakuussa 2016, että Jemaine Clement esiintyisi sarjassa toistuvana näyttelijänä, roolihahmonaan Oliver Bird, Melanien aviomies. Muita toistuvina näyttelijöinä sarjassa ovat Divisoona 3:n jäsentä näyttelevä David Selby, Davidin ex-tyttöstävää Phillya näyttelevä Ellie Araiza, keltasilmäisenä demonina aluksi esiintynyttä Amahl Faroukia / Varjokuningasta näyttelevä Quinton Boisclair, sekä Walteria / Silmää ja tohtori Poolea näyttelevät Mackenzie Gray ja Scott Lawrence. Heinäkuussa 2017 Hawley paljasti Taghmaouin olevan osa toisen tuotantokauden näyttelijäkaartia, näytellen Varjokuninkaan todellista olomuotoa. Mutta marraskuussa ilmoitettiin, ettei Taghmaoui ollut enää kiinnitettynä rooliin. Tammikuussa 2018 FX paljasti valinneensa uudeksi näyttelijäksi Navid Negahbanin.


title: Legion (televisiosarja)

text: Lisäksi Hawley kertoi Charles Xavierin, joka on sarjakuvissa Davidin biologinen isä ja jota ovat "X-Men" -elokuvissa näytelleet Patrick Stewart ja James McAvoy, tulevan ”luultavasti” esiintymään sarjassa. Tammikuussa 2017 tuottaja Lauren Shuler Donner sanoi sarjan tulevan ehdottomasti käsittelemään David Hallerin Charles Xavierin välistä yhteyttä, mutta sanoi, että Stewart tai McAvoy eivät kumpikaan tulisi näyttelemään hahmoa. Hawley vahvisti, ettei hahmon oltu suunniteltu esiintyvän ensimmäisellä tuotantokaudella ja että syy siihen miksi elokuvanäyttelijän on epätodennäköistä palata rooliinsa oli ”Joutunuisit maksamaan heille niin paljon rahaa ... elokuvarahaa muilla välineillä.” Maaliskuussa Stewart ilmaisi halunsa esiintyä sarjassa, vaikka tunsi roolinsa "X-Men" -elokuvassa "Logan" olevan ”täydelliset jäähyväiset” hahmon näyttelemiselle.


Tarton yliopiston kasvitieteellinen puutarha () on kasvitieteellinen puutarha Virossa Tartossa. Se kuuluu Tarton yliopistoon.


title: Tarton yliopiston kasvitieteellinen puutarha

text: Puutarha on perustettu 1803. Alun perin se sijaitsi Tiigi-kadun varrella puistossa lähellä nykyistä Vanemuinen Pikkuteatteria. Vuonna 1806 puutarha siirrettiin sopivampaan paikkaan, vanhan kaupunginmuurin linnakkeeseen Lai tänaville vanhankaupungin pohjoispuolelle.


text: Puutarhan perusti ja sen ensimmäinen johtaja oli professori G. A. Germann. Puutarhan suunnitteli ja rakennustöitä valvoi J. A. Weinmann. Vuonna 1811 johtajaksi tuli C. F. Ledebour, joka oli johtajana 25 vuotta, ja hänen aikanaan puutarhaa laajennettiin 3,5 hehtaariin. Puutarha on Baltian kasvitieteellisistä puutarhoista vanhin ja pienin. Keskusrakennuksena on palmusali, jonka takana on vuoristo-osasto ja myös pieni lampi.


text: Puutarhaan rakennettiin trooppinen kasvihuone, ja kasveja kerättiin Venäjältä. Nykyisin kokoelmaan kuuluu 10 000 kasvilajia.


title: Bertel Ahlström

text: Kaarlo Bertel Ahlström (21. kesäkuuta 1878 Pori – 13. elokuuta 1928 Hirvensalo, Turku) oli kauppaneuvos Antti Ahlströmin ja tämän vaimon Eeva Helena Ahlströmin nuorin poika. Hän valmistui Filosofian Kandidaatiksi Helsingin Yliopistosta vuonna 1903 ja väitteli tohtoriksi 1910. Tämän jälkeen hän toimi  A. Ahlström Oyn Kauttuan tehtaiden teknisenä johtajana.


title: Bertel Ahlström

text: Bertel Ahlström oli avioliitossa Ruth Ingrid Björkenheimin kanssa vuosina 1903–1909 ja tämän jälkeen Anna Matilda Jäderholmin kanssa. Jälkimmäisestä avioliitosta syntyi poika Harry Ahlström, jonka poika on vuorineuvos Krister Ahlström, joka tunnetaan muun muassa purjehduksen maailmanmestarina vuodelta 1975.


title: Sotsialist-revoljutsioner

text: Sotsialist-revoljutsioner (, ”Sosialistivallankumouksellinen”) oli Helsingissä vuosina 1917–1918 ilmestynyt venäjänkielinen vasemmistososialistivallankumouksellinen sanomalehti.


title: Sotsialist-revoljutsioner

text: Heinäkuussa 1917 ensimmäisen kerran ilmestynyt "Sotsialist-revoljutsioner" oli yksi helmikuun vallankumouksen jälkeen syntyneistä venäläisistä sotilaslehdistä. Se perustamisen syynä oli vasemmistososialistivallankumouksellisten erottaminen Sosialistivallankumouksellisesta puolueesta ja puolueen Helsingin-äänenkannattajan "Narodnaja nivan" joutuminen oikeistososialistivallankumouksellisen Sergei Tsionin käsiin.


title: Sotsialist-revoljutsioner

text: "Sotsialist-revoljutsioner" ilmoittautui ensin Helsingin vasemmistososialistivallankumouksellisinternationalistien ja sittemmin Sosialistivallankumouksellisen puolueen Suomen aluekomitean äänenkannattajaksi. Helmikuuhun 1918 saakka kuudesti viikossa ilmestyneen lehden toimittajina työskentelivät muun muassa Proš Prošjan, Aleksei Ustinov ja Pavel Šiško.


title: Daallo Airlinesin lento 159

text: EgyptAirin lento 181 oli Daallo Airlinesin Somalian ja Djiboutin välinen reittilento Mogadishun Aden Adden kansainväliseltä lentoasemalta Djiboutin Amboulin kansainväliselle lentoasemalle. Lentoa operoi Airbus A321-111 -matkustajalentokone. Itsemurhapommittaja räjäytti 2. helmikuuta 2016 koneessa pommin noin 20 minuuttia lentoonlähdön jälkeen. Kone pystyi kuitenkin palaamaan ja laskeutumaan lähtökentälleen. Terroristijärjestö Al-Shabaab ilmoitti tehneensä iskun.


title: Daallo Airlinesin lento 159

text:
Pommituksen kohteeksi joutunut kone oli tammikuussa 1997 ensilentonsa lentänyt Airbus A321-111 (rekisteritunnus SX-BHS, valmistenumero 642), jonka Daallo Airlines oli liisannut Hermes Airlinesilta.
Daallo Airlinesin operoima kone nousi 2. helmikuuta 2016 noin kello 11.30 paikallista aikaa Mogadishun Aden Adden kansainväliseltä lentoasemalta, määränpäänään Amboulin kansainvälinen lentoasema Djiboutissa. Koneessa oli seitsemän miehistön jäsentä ja 74 matkustajaa. Kone oli nousemassa noin 3 700 metrissä kohti 300. lentopintaa, kun istuinpaikan 16F lähellä istunut terroristi räjäytti pomminsa noin 20 minuuttia lentoonlähdön jälkeen.


title: Daallo Airlinesin lento 159

text: Koneen matkustamon paineistus hävisi, mutta kone pysyi lentokykyisenä ja aloitti paluun Aden Adden kansainväliselle lentoasemalle, josta se oli juuri noussut. Pommi teki suuren reiän koneen runkoon tyyrpuurin puolelle, siiven yläpuolelle, minkä lisäksi se sytytti matkustamoon palon, joka kuitenkin onnistuttiin sammuttamaan. Pommin räjäyttäjä lensi koneesta ulos räjähdyksen tekemän reiän kautta. Hänen ruumiinsa löydettiin myöhemmin Baladista, noin 39 kilometriä Mogadishusta koilliseen. Kone laskeutui onnistuneesti kello 11.53 paikallista aikaa. Kaksi matkustajaa loukkaantui, mutta kaikki selvisivät hengissä epäiltyä pommittajaa lukuun ottamatta. Suomen ulkoministeriö vahvisti päivä pommituksen jälkeen, että yksi loukkaantuneista matkustajista oli suomalainen.


title: Daallo Airlinesin lento 159

text: Pommi-iskun tekijäksi epäiltiin tutkinnan tietojen mukaan somalialaista Abdullahi Abdisalam Borlehia, joka oli tuonut lennolleen mukanaan kannettavan tietokoneen sisään rakennetun pommin. Borleh valitsi ilmeisesti myös istumapaikkansa siten, että pommin aiheuttama tuho olisi mahdollisimman suuri. Jos kone olisi ehtinyt pommin räjähtäessä saavuttaa matkalentokorkeutensa, pommin räjähdys olisi todennäköisesti aiheuttanut toisen, suuremman räjähdyksen koneen polttoainesäiliössä. Kannettava tietokone oli läpäissyt lisäturvatarkastuksen, johon se oli otettu kahden turvatarkastusvirkailijan epäilyjen takia, ja se oli annettu takaisin pommittajalle lentokentän lähtöaulassa. Pommi-iskun jäkeisessä tutkinnassa turmakoneesta löydettiin räjähtäneen tietokoneen näppäimiä ja tietokonelaukun paloja. Pommissa oli käytetty sotilastason TNT-räjähdettä.


title: Daallo Airlinesin lento 159

text: Al Jazeeran saamien tietojen mukaan Daallo Airlines ei ollut itsemurjapommittajan alkuperäinen kohde. Pommi oli alun perin tarkoitus räjäyttää Turkish Airlinesin lennolla, joka tosin peruttiin liian kovien tuulien vuoksi. Daallo Airlinesin lennon 74 matkustajasta 70 oli Turkish Airlinesin matkustajia, joiden oli tarkoitus nousta Djiboutissa Turkish Airlinesin jatkolennolle. Daallo Airlinesin pommitus oli terroristijärjestön mukaan osa operaatiota, jonka kohteena olivat länsimaiset tiedustelijat ja turkkilaiset Nato-joukot.


title: Venäjän yleissotilaallinen liitto

text: Venäjän yleissotilaallinen liitto (, ROVS) on vuonna 1924 perustettu sotilaallinen järjestö, jonka alkuperäinen tarkoitus oli jatkaa Venäjän valkoisen armeijan toimintaa maanpaosta käsin sen jälkeen, kun valkoiset joukot olivat hävinneet Venäjän sisällissodan. Se oli varsinkin 1920- ja 1930-luvuilla merkittävin ja arvovaltaisin valkoisten emigranttien järjestö. ROVS:n virallisena tavoitteena oli yhdistää mahdollisimman laajasti neuvostovallan kumoamista kannattaneet emigranttiryhmät, mutta käytännössä sitä pidettiin konservatiivisena ja monarkistisena.


title: Venäjän yleissotilaallinen liitto

text: Venäjän yleissotilaallisen liiton perusti kenraali Pjotr Wrangel, joka oli komentanut vuonna 1920 Krimillä viimeistä merkittävää Venäjän maaperällä toiminutta valkoista armeijaa. Konstantinopolin kautta Länsi-Eurooppaan evakuoidut Wrangelin joukot hajaantuivat eri maihin, mutta Wrangel halusi säilyttää niiden sotilaallisen organisaation, jotta taistelua bolševismia vastaan voitaisiin heti tilaisuuden tullen jatkaa. ROVS perustettiin maanpaossa eläneiden valkoisten upseerien yhteiseksi järjestöksi syyskuussa 1924. Seuraavana vuonna sillä arvioitiin olevan jo 35 000 jäsentä, joskin huomattavasti suurempiakin lukuja on esitetty. Järjestön johto ja pääesikunta toimivat Pariisissa. Se jakautui kuuteen alueelliseen osastoon. Suomi oli lyhyen aikaa itsenäisenä alaosastona.